text:
La Costituzion de Republiche di Slovenie (1992) e à une vore di articui ch’a rivuardin la tutele des minorancis autoctonis ch’a vivin sul teritori, oben talians e ongjarês. Ve ca une analisi in curt.
Tachìn de Cjarte costituzionâl fondamentâl su la autonomie e la indipendence de Republiche di Slovenie, document aprovât de Assemblee de Slovenie tal Jugn dal 1991 in ocasion de declarazion di indipendence e cumò preambul de Costituzion. Articul III, come prin: “La Republiche di Slovenie e sigure la tutele dai dirits dal om des libertâts fondamentâls a dutis lis personis che a vivin sul teritori de Republiche di Slovenie, di là de lôr apartignince nazionâl, cence nissune discriminazion, daûr de Costituzion de Republiche di Slovenie e des convenzions internazionâls in vigôr”. Articul III, come secont: “Ae Comunitât taliane e magjare te Republiche di Slovenie e ai lôr apartignints a son garantîts ducj i dirits stabilîts te Costituzion de Republiche di Slovenie e des convenzions internazionâls in vigôr”.
Clâr che la tutele des minorancis e cjate puest ancje tal rest de Costituzion: l’articul 5 al previôt une forme di pupilance ancje pai Slovens tal forest. Articul 5, come prin: “Il Stât e tutele sul propi teritori i dirits dal om e lis sôs libertâts fondamentâls. Al tutele e al sigure i dirits de comunitât nazionâl autoctone taliane e di chê magjare. E abade aes minorancis nazionâls autoctonis slovenis tai stâts dongje, dai Slovens dispatriâts e migrâts e al promûf i lôr contats cu la patrie. Al previôt ae conservazion des ricjecis naturâls e dal patrimoni culturâl e al inmanee lis possibilitâts par un armoniôs disvilup civîl e culturâl de Slovenie”.
Interessant il secont come, dedicât ai rapuarts cui Slovens tal forest. Articul 5, come secont: “I Slovens che no àn la citadinance slovene a puedin gjoldi in Slovenie di particolârs dirits e agjevolazions.
La cualitât e il slargjament di chescj dirits e agjevolazions a vegnin fissadis de leç”. Ma la Costituzion slovene no si ferme ca rivuart aes minorancis.
Articul 11: “In Slovenie la lenghe uficiâl al è il sloven. Tai teritoris dai comuns li che a vivin lis comunitâts taliane (Koper/Cjaudistrie, Piran/Piran e Izola/Isole, ndr) e magjare (tal Prekmurje, ndr) e je lenghe uficiâl ancje il talian oben l’ongjarês”. Al à une impuartance di fonde l’articul 14 rivuart i rapuarts jenfri il singul e la leç. “In Slovenie a ognidun i vegnin sigurâts compagns dirits dal om e lis libertâts di fonde di là de nazionalitât, raze, ses, lenghe, religjon, ideologje politiche o di altre sorte, situazion patrimoniâl, divignince, istruzion, stât sociâl oben di altre cundizion personâl”. L’articul 19 al trate de tutele de libertât personâl. Ancje culì, tal tierç come, un riferiment aes lenghis: “Ogni persone che e sedi privade de libertât e à di jessi daurman informade sui motîfs de privazion de libertât te sô marilenghe o inte lenghe che e rive a capî. (…)”. A difindi la apartignince nazionâl di ognidun l’articul 61: “Ognidun al à il dirit di esprimi in maniere libare la apartignince ae propie nazion o comunitât nazionâl, di disvilupâ e di pandi la propie culture e di doprâ la propie lenghe e scriture”. I va daûr l’articul 62: “Ognidun al à il dirit di doprâ, tal mût stabilît de leç, la propie lenghe e scriture tal fâ valê i propis dirits e dovês e tai procediments devant dai orghins statâi e altris orghins che a davuelzin servizi public”. Ma l’articul de Costituzion slovene plui impuartant pes minorancis autoctonis taliane e ongjarese al è il numar 64.
Stant che al è pluitost lunc, o metìn culì dome i tocs plui significatîfs: “Aes comunitâts nazionâls autoctonis taliane e magjare e ai lôr membris al ven sigurât il dirit di doprâ in mût libar i propis simbui nazionâi e, a pro de conservazion de propie identitât nazionâl, di meti in pîts organizazions e disvilupâ ativitâts economichis, culturâls e ancje de ricercje sientifiche e ativitâts tal setôr de publiche informazion e de editorie. Secont la leç aes dôs comunitâts nazionâls e ai lôr membris ur tocje il dirit ae educazion e ae istruzion te propie lenghe e ancje ae formazion e al disvilup di cheste educazion e istruzion te propie lenghe. La leç e decrete lis zonis li che e je obligatorie la istruzion scolastiche bilengâl. (…) Tes zonis li che a vivin lis dôs comunitâts, i lôr membris, par meti in vore i propis dirits, a metin sù comunitâts di autogjestion. (…) Lis comunitâts nazionâls a son rapresentadis diretamentri tai orghins rapresentatîfs di autogjestion locâl e te Cjamare di Stât. (…) I dirits di dutis e dôs lis comunitâts nazionâls e dai lôr membris a son sigurâts di là dal numar dai partignints aes dôs comunitâts. (…)”.
::::::::::::::::::::::::::::::::::::::::::::::::::::::::::::::::::
Cjarte europeane
La Cjarte europeane des lenghis regjonâls e minoritariis e je stade aprovade de Cjamare di Stât di Lubiane bielzà ai 4 di Otubar dal 2000, e e je jentrade in vore il prin di Zenâr dal 2001. Tal Avrîl stât, dut câs, il Parlament sloven al à volût cambiâ la leç di ratifiche de Cjarte par fissâ ad implen i siei oblics tai confronts des dôs lenghis minoritariis ricognossudis de Costituzion, talian e ongjarês. Ancje se i dirits des comunitâts nazionâls no saressin stâts tocjâts, al jere dut câs il risi che no vignìs aplicade une norme che e previôt il rispiet dal bilenghisim tai comuns li che si tutele talian e ongjarês di bande dai ents publics tant che Puestis e Feradis. Un emendament dal deputât de minorance taliane te Cjamare di Stât Roberto Battelli al à invecit salvât chest dirit.


c: text/html

text:
«No si pò contâ la peraule di Diu tune lenghe foreste, come che no si pò cjantâ lis cjantis dal Signôr lontan di Gjerusalem».
«Il Signôr al fâs sù la cjase e al ten di voli la citât, no lis tombis o i cimitieris. E Diu al è il Diu dai vîfs, dai popui che a vuelin cerçâ in chest mont ce che al sarà te complenece di chel altri».
Cussì si lei te jentrade dai tradutôrs. O crôt che a sedin chescj i rimpins di fonde che nus àn sburtâts a voltâ la peraule di Diu te nestre lenghe. Se Diu al fevele a ducj i popui, parcè mo cualchidun, dome par vie che al è piçul o sfurnît di santui, no puedial scoltâ tal so savôr e rumiâ tal so «habitat» culturâl naturâl cheste peraule che i da sostance e fonde al nestri vivi? Il popul furlan al à dirit di vivi e la religjon e à di judâlu a vivi, cun dignitât e onôr, cence prepotence e cence nissun complès di inferioritât.
Savint che il prin spieli di un popul e je la lenghe e che, tai grancj fats culturâi dal mont, la traduzion de Bibie e je simpri stade un cjantonâl, o vin cirût ancje di dâi onôr a la culture furlane voltant chest libri che ducj a varessin di leilu. Chei ch’a crodin, par cjatâ la clâf de Vite, e chei che no crodin par cjatâ che sapience che, come dut ce che al è bon e just e biel, e diven di Diu. Ma se ancje un no i interesse ni la religjon ni il sintiment, che al lei il libri dai libris almancul par sen culturâl, pes pagjinis che al à: di alte poesie, di filosofie, di epiche, di storie, di usancis, di fantasie, di umanitât. (…)
Voltâ il libri o, miei, tancj libris nol è stât facil ni par cont di timp ni par cont di berdeis e di dificoltâts. And è un stragjo di pagjinis, di nons, di personis, di fats, di mûts di dî, di peraulis canonzadis de storie e che no si pò gambiâlis e che a disin pòc e nuie a la nestre mentalitât di vuê, tant lontane cronologjicamentri, culturalmentri e spiritualmentri. Voltâ cence tradî; cirî di capî ce che i autôrs a volevin dî e smicjâ a fâlu passa tune culture distant miârs di chilometris e di agns. No sai se o vin rivât; o sai che o vin cirût. E po nissune traduzion no je perfete. Par chel o vin fede che i furlans a savaran capî ancje i limizts. (…)
Lis peraulis po a son ches de int, che no à ni un fevelâ petenât ni un fevelâ slavrât o scjadent. La lenghe che il popul furlan al dopre ogni dì par contâ la sô liende e par fevelâ des sôs gloriis e dai siei dolôrs. A varessin di capîle ben dibot ducj.
Cumò che o sin rivâts insom, dopo tancj agns, o volìn sperâ che i furlans si aprofitaran dal regâl grant che ur vin fat come predis e come furlans. Prin di dut e plui di dut pre Checo, che al à tacât inmò prin dal 1970 e che al à dât sot plui che al à podût. Al reste lui il vêr tradutôr de Bibie. Jo o ài zontât cualchi libri dal Vieri Testament e mi stoi lambicant par che la vore e vadi in puart.
O ai pensât tantis voltis al moment che e je stade voltade la prime Bibie par furlan. Lu vin fat in moments avonde grivis, tant par nô che o voltavin come ancje pe nestre int che e jere il prin distinatari de nestre fadie. Tant nô (par cont di salût) che la nestre int (par cont di taramot e di altris conseguencis) o vin provât, sepi Diu tropis voltis, la tentazion dai ebreus tal desert, framieç di madracs e di baraçs e cuntune fam di ingropâsi i budiei, e chê dal famei di Diu Jop, sul ledanâr, che si viodeve a lâ denant-daûr: «Ma chest Diu isal o no isal gran? Isal par nô o le aial cun nô?» E come che o vin cjatade une rispuste nô a lis nestris domandis esistenziâls, cussì o pensìn che lis rispuestis lis cjatarà ancje il popul furlan, scuvierzint che Diu nol à preference se no pai puars, pai piçui, pai tibiâts. E che se ancje i ven sù la fumate, il so boncûr al dure par mil etis. E cuant che al fruce, nol fische mai dal dut; se no cui restial, tal mont, a fâi une cjante? Par chest «rest» di Friûl, purificât e smondeât dal dolôr, il libri de fede, de sperance, de resurezion. Il libri «di chei che a tornin». Che a tornin a sintî la fedeltât e il boncûr di Diu e la bielece e la santitât de lôr identitât furlane.
* Gjavât di “Gnovis Pagjinis Furlanis” n. 2, 1984
pre Toni Beline
SPECIÂL BIBIE – La Bibie par furlan: un at di fede, un fat di culture............
«No si pò contâ la peraule di Diu tune lenghe foreste, come che no si pò cjantâ lis cjantis dal Signôr lontan di Gjerusalem».

robotstxt: allowed

filter: keep


text:
Ce isal un haiku, tant par començâ?
Tancj magari a àn bielzà sintût cjacarâ di cheste struture poetiche che e ven dal Gjapon, ma no ducj a san cetantis robis che si platin daûr di disesiet silabis.
I haiku, di fat, a son une forme poetiche une vore curte, nassude tor dal XVII secul e formade di trê viers di 5, 7 e 5 silabis. La lôr particolaritât e je chê di jessi peâts ae nature e di vê simpri un «kigo», ven a stâi almancul une peraule o une espression che e si riferissi a une stagjon.
Par capî la anime di un haiku al va dit che al à di jessi sempliç e descrivi un moment, un lamp de nature. Pai gjaponês, cheste e je la forme poetiche de meditazion e e varès di piturâ i cuatri stâts fondamentâi de nature umane.
Il «sabi», che al è il sintiment dal cidinôr, dal stâ di bessôi, de pâs che simpri plui di râr o rivìn a cjatâ, intes nestris zornadis maladis di premure. O podaressin descrivilu come «l’ecuilibri de anime».
Il «wabi», il moment cuant che si inacuarzìn di alc, il realizâ di jessi vîfs, che e je une robe une vore plui dificile di ce che si crôt. A podaressin clamâlu «il rindisi cont di se stes».
«L’aware» e je invezit la nostalgjie, il remenâsi dai pinsîrs e dai ricuarts, comun a ogni robe che e finìs. In pocjis peraulis, «il passâ dal timp».
L’ultin stât al è il «yugen», il misteri, la bielece platade de nature e de vite in gjenerâl. Forsit la peraule furlane che miôr lu spieghe e je «maravee».
I haiku, une vore cognossûts in Gjapon, si son sparniçâts in dut il mont e in dutis lis lenghis. Il prin mestri al è stât Matsuo Basho, ma scritôrs preseâts come Borges e Kerouac a jerin cetant passionâts di haiku. In lenghe furlane, une vore adate a cheste forme poetiche, si podin cjatâ chei di Beno Fignon.
Gjavâts di «Haiku furlans», di Beno Fignon (1940-2009): Al siespàr sclopât de un blanc / ch’al à da bastâme / par dut un an. Lugherìn puât tal arbal, / la sô unica fuaiùte/ ch’a e no cola mai.
Raffaele Serafini
CULTURE – LA FABRICHE DAI… LIBRIS. Haiku, lamps di poesie............
Ce isal un haiku, tant par començâ?


text:
Tu vâs vie di cjase a vincj agns, lassantti daûr chel paisut sul ôr de Basse Furlane, indulà che la tiere si lasse lenzi des ondis oziosis di marine.
Prin di partî, ancjemò un salût a chel mont di dute la infanzie, par jemplâti i voi e il cûr cun chê largjure cuiete di aghe e ancje cul tor di chê gleseute dedicade a un forest, par rivâ infin ai amîs, ai fradis e a to pari e tô mari, che ti cjalin ingropâts, ma plens di sperancis pal to avignî.
Sì, parcè che il to nol è un “addio ai monti”, e no dome pal fat che tu vegnis de lagune, ma soredut parcè che no tu sês daûr a bandonâ dut par scjampâ vie, par platâti di un destin nemì: tu tu i coris incuintri al to doman, il spirt lizêr e plen di siums, ma tal stes timp ancje cjamât di sgrimie e determinazion.
No je une valîs di carton, ma un russac sportîf che ti compagne tal to viaç viers di une gnove aventure e viers di un mont avonde grant par rivâ a tignî dentri il to desideri, chel di vinci lis Olimpiadis.
E cussì, metudis te sachete bielzà dôs Copis dal Mont under 20, tu partissis, tignint ben ad a ments ce che i tiei ti àn simpri insegnât: il rispiet pes regulis, par chei altris e pai tiei valôrs.
Po dopo, rivade a Rome, jentrade tal Grup Sportîf Olimpic dal Esercit, a tachin lis primis dificoltâts: l’usâsi a di une realtât cussì diferente di chê di cjase, il passaç a une categorie superiôr e chel sintîsi simpri un pas masse indaûr a pet di chei altris. Ma tu no tu molis, tu strenzis i dincj e tu i dâs di comedon, cun umiltât e sacrifici. Cussì, al rive il moment che dute chê fadie ti torne indaûr tantis pomis indoradis: un om che ti sta daûr ancje te preparazion atletiche, la lauree, doi titui di Campione taliane, l’arint tai Europeans assolûts a scuadris…
E, ae fin, ve che e rive la clamade tant spietade pes Olimpiadis di Londre, a rapresentâ la Italie, savint ben che jenfri il public no saran dome lis bandieris tricolôrs a jevâsi sù, ma tal aiar e svolarà ancje la acuile dal Patriarcjât, in fieste par te.
Si podarès tacâle cussì, la storie di Mara Navarria, zovine di Cjarlins che tal 2012, a mancul di 30 agns (la fantate e je dal 1985) si à vuadagnade la sô prime convocazion aes Olimpiadis.
E la aventure in chescj agns e je lade indenant intun clime di flabe, stant che, dopo di Samuele, zoie rivade tal 2013 a rindi ancjemò plui speciâls lis concuistis di une “mari atlete”, Mara Navarria e à a pene puartât a cjase il so prin titul di Campione di Cope dal Mont di spade te categorie dai Assolûts, lant a concuistâsal nuie di mancul che in Cine, a Wuxi, ai 22 di Lui passâts.
O vin vude la ocasion di fevelâ cu la campione di scherme intun moment di polse a Cjarlins, prin che e tornàs a svolâ pe Americhe e po dopo cui sa viers di cualis medaiis.
__
Campione mondiâl di spade: Mara si spietavie chest risultât?
«Ben, a dîle dute, ancje sì. O soi daûr a lavorâi parsore di agns par rivâ a chest risultât. Il gno obietîf a son lis Olimpiadis: il titul concuistât in Cine al è une sorte di goloset cjapât sù par strade in spiete di Tokyo 2020».
__
Ce savôr aie cheste vitorie par une che e je cressude intun paisut dal Friûl, intun mont “sempliç” e cuiet? Saressial cambiât alc se jê e fos stade la fie di un industriâl milanês?
«No crôt che al sarès cambiât cui sa ce, in cont di risultâts, parcè che chei a vegnin dal alenament. Di sigûr, però, no varès il stes estri tal fâ lis robis. O soi cressude cun spirt di sacrifici, parcè che i miei mi àn insegnât a no molâ mai, ma a tignî dûr e a lâ indenant, ancje dopo des sconfitis. Cun di plui, vignî di un paisut ti fâs sintî di jessi part di une comunitât, che ti sta daûr e e ten par te».
__
A proposit, o ai savût che a Cjarlins i àn fate fieste, a pene che e je tornade, cun tant di sunâ di cjampanis.
«E je stade une emozion grandissime. O soi rivade che e jere gnot, cu lis cjampanis che a sunavin e la int che e vignive fûr di cjase par fâsi fâ une foto o une firme. O soi stade cetant braurose, parcè che o ai sintude la vicinance e il leam cu la mê tiere».
__
Une sodisfazion che e ripaie di tantis faturis. Fevelìn dai alenaments, une vore intensîfs, ma ancje inovatîfs, come chei sot aghe.
«Di cualchi an, dongje dal gno mestri Roberto Cirillo, e dal gno om, Andrea Lo Coco, che al è ancje il gno preparadôr, tal gno grup di lavôr si son zontâts ancje Alessandro Vergendo (origjinari di Muçane) e Rosarita Gagliardi, istrutôrs di Apnea Accademy. Cun lôr mi aleni in pissine cun esercizis di rilassament, respirazion e apnee aplicâts ae scherme. Al è un lavôr impuartant, che mi jude a gjestî miôr il respîr in pedane e in plui mi fâs ancje stâ ben».
__
No jerin dubis, viodût che o stin fevelant cuntune atlete che cuatri mês dopo dal part e jere za pronte pai Campionâts dal Mont. A proposit, Mara Navarria e je ancje la inventore dal hashtag “#mammaatleta”.
«O vîf il sport tant che une espression di salût e o ai creât chest hashtag par condividi i sucès cun gno fi. Al è impuartant vê un ambient seren, jo o soi fortunade, parcè che il gno om mi poie e mi jude. Samuele al viôt dut chest e al è content dai risultâts di sô mari».
__
Passìn ae famee di Cjarlins, inalore. So pari (Diego Navarria, sindic di Cjarlins e ancje president de Assemblee de Comunitât Linguistiche Furlane) al è une vore impegnât a pro de identitât furlane. Ce pensie di cheste sô mission?
«O poi dut ce che al fâs, parcè che al è impuartant jessi cussients des propris lidrîs e si à di jessi braurôs
di puartâ indenant la nestre culture. O ai la fortune di jessi cressude intune famee che mi à insegnât il valôr de tradizion e o varai simpri agrât ai miei par vêmi fat capî che il rispiet pe proprie identitât al è il prin pas par cjatâ l’ecuilibri e par deventâ citadins dal mont. Jo, magari cussì no, no feveli tant la lenghe furlane, stant che o soi lade vie di zovine, ma i miei a cirin di cjacarâi par furlan a Samuele e lui al capìs e al impare. Cuant che mi inrabii, par esempli, al sa benissim ce che al vûl dî “Vonde”. Il gno cûr al restarà par simpri peât ae mê tiere, chê furlane, e o soi onorade di podê rapresentâle tes competizions internazionâls. Ancje se cumò o soi lontane, o sai che chest al è il gno nît e o speri di podê tornâ a vivi culì, un doman, par respirâ ancjemò l’odôr dal gno paîs».
Tu tornis intune gnot di stelis, il timp di fâ polsâ lis alis te pâs di cjase, prin di tornâ a cjapâ il svol par alçâti simpri plui adalt, viers di chel cîl che al spiete dome di jessi concuistât.
Tu rivis che al è scûr patoc, ca di pôc il tor al batarà un bot. Lis cjampanis a son la prime robe che tu sintis, biel che tu ti svicinis cu la veture. Un dindon di fieste, legri e plen di vite, che cu la so lûs al puarte vie il neri e ti jemple di colôr e di calôr, tai voi e fin dentri dal cûr. Tu smontis e finalmentri tu ju viodis, daûr des bandieris, dai balonuts e dai strissons. A son ducj alì, a spietâti: la tô famee, i amîs e i compagns di cuant che tu lavis a scuele. E po dopo, lis vecjutis de domenie a messe, i sioruts che tu viodevis a passâ in biciclete e i fantats di une volte, che cumò a tegnin par man il lôr canai. Cualchi femenute e jes di cjase in vieste di cjamare, ancjemò inçusside e forsit ancje scaturide, ma i baste vioditi che la sô espression sorprese e mude intun riduç di gjonde. E a son desenis, centenârs e plui lis mans che ti saludin, ti strenzin e ti cjapin a bracecuel e tu tu ti sintis fortunade e onorade, che tu âs cussì tante int che ti vûl ben e, in fin dai fats, la tô vitorie e je ancje un pôc la lôr. Nol mancje cuasi nissun, tu pensis, cuntun grop di felicitât che ti cjape il stomi. Al è in chel moment che tu sintis une bavesele jevâsi de marine par vignî a poiâsi su la tô muse un pêl umide, forsit pal cjalt o forsit pe emozion. E alore tu capissis che ancje il to mestri di un timp al è li cun te e tu jevis il cjâf al cîl, a cirî la tô stele fortunade, chê che ti judarà a vinci la prossime Olimpiade. ❚
Serena Fogolini
INTERVISTE. La gnove regjine di spade e ven dal Friûl............
Tu vâs vie di cjase a vincj agns, lassantti daûr chel paisut sul ôr de Basse Furlane, indulà che la tiere si lasse lenzi des ondis oziosis di marine.


text:
Un dai tancj prejudizis sul cont dal furlan al è chel di fâi cuintri l’inglês, intune false vision utilitaristiche. In cont di chest o ai gust di contâ ce che nus mostre la ricercje glotologjiche, soredut la linguistiche contrastive. Se si confrontin il furlan e l’inglês – lenghis diviersis pe origjine e storie – si viôt che si somein une vore pe maniere che a funzionin. A àn pronunziis e peraulis diferentis (es. dog / cjan), ma tantis voltis il furlan al à lis stessis struturis gramaticâls e testuâls dal inglês, une vore di plui che no il talian. Par tant cui che al fevele furlan al è avantazât tal imparâ l’inglês. Di fat si à chel che la glotodidatiche e clame un transfert positîf: plui someancis a son tra la marilenghe e une lenghe foreste e plui facil al è imparâle.
LIS PRIMIS SOMEANCIS_ Une grande someance struturâl le cjatìn te fonologjie: inglês e furlan no àn consonantis lungjis ma a àn lis vocâls lungjis (dut il contrari dal talian), e il significât di une peraule al pues cambiâ dome pal fat di vê dentri une vocâl curte o une lungje: il pas ≠ la pâs, brut ≠ brût; cussì ancje in inglês: full [ful] «plen» ≠ fool [fûl] «stupit», cot [kot] «jetut» ≠ caught [kôt] «cjapât» e v.i.
Se po o lin a viodi la fonotassi (cemût che si puedin o no si puedin cumbinâ vocâls e consonantis) alore o cjatìn altris someancis une vore impuartantis. La struture de silabe furlane e je precise compagne di chê dal inglês, di fat a puedin vê fin trê consonantis dopo di une vocâl (p.es. furl. francs, colps, sporcs, cjamps, frescs / ingl. thanks, helps, forks, lamps, flasks), dulà che talian, spagnûl e francês a puedin vênt dome une (dome tai prestits forescj si rive a dôs: p.es. sport, test, sprint). Lis peraulis dal furlan a àn la stesse struture di chês dal inglês e chest al jude une vore tal imparâ cheste lenghe.
L’ESEMPLI MORFOLOGJIC_ Un altri esempli nus al mostre la morfologjie, p.es. te formazion dal plurâl dai nons (sostantîfs e adietîfs): furlan e inglês a doprin la stesse strategjie parcè che te maiorance des peraulis dutis dôs lis lenghis a zontin la desinence -s (cun piçui adataments dai/ai suns che a son prime). Peraulis come p.es. stamps e salts a puedin jessi tant furlanis che inglesis, e di fat e je cussì. Il talian invezit al à dute une altre strategjie par formâ il plurâl, cu la alternance de vocâl ultime.
Par ce che al rivuarde la organizazion lessicâl, i verps frasâi (formâts di un verp e un averbi) a son une vore plui doprâts tal furlan e tal inglês che no dal talian: cjapâ sot / run down (investire), parâ fûr / turn out (espellere), tirâ sù / bring up (allevare) e v.i.
SINTASSI UNE VORE DONGJE_ Ma al è a nivel plui profont – te sintassi – che si scuvierzin ancjemò plui someancis. Par fâ une domande il furlan al sposte il pronon daûr dal verp: tu âs un pietin al devente âstu un pietin? Il tu al è passât daûr dal verp e la afermazion e je deventade une domande, te stesse maniere che par inglês you have a comb al devente have you a comb? (il you al passe daûr dal verp). Il talian invezit nol dopre la sintassi ma dome une intonazion divierse: tu hai un pettine / tu hai un pettine?
Il furlan e l’inglês a àn di vê simpri un pronon devant dal verp coniugât, ancje cui verps impersonâi: al plûf, al à neveât / it’s raining, it snowed e no si pues fâ di mancul di meti il pronon, ma par talian no si pues dî *esso piove o *egli ha nevicato! Chest par vie che furlan e inglês a son lenghis a sogjet obligatori, il talian invezit e je une lenghe a sogjet nul – il mecanisim di fonde al è dut diviers.
Al sarès di dî ancje des grandis someancis sot dai aspiets pragmatics e testuâi, ma o crôt di vê mostrât avonde che cognossi il furlan al è un vantaç sigûr tal imparâ l’inglês.
O sieri chest intervent cul citâ lis peraulis di Mister Mestri, il simpatic dj gjamaican che par radio nus insegne l’inglês doprant il furlan: «Se tu sâs il furlan tu imparis l’inglês!»
Al à propit reson.
Franco Finco*
*Il dotôr Franco Finco, studiôs di glotologjie, al lavore te universitât dal Friûl e cu la ARLeF, di tancj agns al studie il furlan dal pont di viste linguistic e storic e al è autôr di une vore di saçs e di articui sientifics sul argoment.
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
La tiere e la grepie / 2022: An internazionâl de pescje artesanâl e de acuicultureAdriano Del Fabro – diretôr dal bimestrâl “SoleVerde”
Par une economie blu simpri plui sostignibile Lis Nazions Unidis a àn declarât il 2022 “An internazionâl de pescje artesanâl e de acuiculture” (Iyafa 2022), rimetint ae Fao il coordenament des ativitâts di sensibilizazion sul teme.◆ Il pes, i moluscs, i crustacis e lis alighis a son part ad implen des dietis, des ereditâts culturâls […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +
Austrie / La Universitât Popolâr che si indrece a dutis lis fassis di etâtBarbara Cinausero
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […] lei di plui +


text:
«E jere a pene finide la vuere, la seconde, inmò plui tragjiche e stupide de prime. Il Friûl al jere un grum di maseriis e un côl di miseriis. Po ben, tal moment de plui grande prostrazion e frustrazion, doi oms inteligjents e libars, inamorâts de lôr int e plens di buine volontât, a àn decidût di sperâ contra spem, “cuintri di ogni sperance” e, tal crût dal Invier dal 1946, in Fevrâr, a son vignûts fûr cul prin numar di un sfuei fenomenâl, une autentiche viole tal teren glaçât.» (pre Toni Beline)
Il prin di chescj doi oms al è Feliç Marchi, dentist di Udin: radicâl e anarchic, antifassist visserâl, schedât tal Caselari politic talian tant che «Anarchico, Pericoloso»: om cun lidrîs profondis e di grande risolutece. Marchi al à la idee di un gjornâl che al feveli di un Friûl autonom e in lenghe furlane. Ma no dome: al veve ancje di jessi un sfuei che al fos model linguistic di “biel furlan”. Al è lui che si cjape l’impegn economic di editâ un gjornâl che, setemanâl, al veve di costâ no pôc, massime in chê volte.
Cun idee (e mieçs) in man, cumò i coventave chel che le metès in vore. Marchi al va di pre Josef Marchet, e cussì al sucêt un incuintri che nissun nol varès mai imagjinât: un anarchic che si met tes mans di un predi e un predi che si lasse menâ pe man di un anarchic. Marchet al conte cussì il lôr prin incuintri: «Mi si è presentât su la puarte un toc di om, cuntune biele barbe blancje. Mi à someât di viodi un profete dal Vieri Testament. E mi à proponût di fâ il gjornâl. Jo o ai cirût di fâi capî lis dificoltâts, ma lui mes çoncjave une daûr chê altre, par intaiade. Mi diseve: “jo o soi il cjar armât che al sdrume e lui al sarà chel che al fasarà sù”».
E cussì, ai 24 di Fevrâr dal 1946 al ven stampât il prin numar de Patrie dal Friûl, “Sfuei setemanâl indipendent”. Al coste 10 francs al numar, cun diretôr l’avocat Vitori Gasparet.
Il logo al mostre la acuile patriarcjâl e la scrite “di bessôi”. Lelo Cjanton lu cjape in man dal 1948, cun scjadince cuindisinâl, al 1953, cuant che e jentre di diretore Marie Del Fabro, femine di Felix Marchi, che lu firmarà fintremai al ultin numar de racuelte in mans dal so om, intal 1965. Di tant timp al è mensîl e nol à scjadince regolâr: si stente a cjatâ firmis di articui e di abonaments. L’ultin numar al puarte la scrite “sfuei dal Moviment Autonomist pe difese de minoranze celtiche dal ladin furlan”.
Il periodic al torne fûr ae fin dal 1978 cul titul “La Patrie dal Friûl”, par cuistions di atribuzion di proprietât dal non “Patrie dal Friûl”. Pre Antoni Beline lu firmarà fin al mês di Dicembar dal 1988. Dal 1990 lu dirêç Fidrì dai Ros e cualchi an dopo Zuanfrancesc Gubian. Dal 1999 la direzion e torne a Beline, che le manten fintremai ae muart, ai 22 di Avrîl dal 2007. Al cjape il so puest Dree Venier, che tal 2010 le lasse a Dree Valcic, par tornâ chest an. ❚
✒ Redazion
70 AGNS DI PATRIE DAL FRIÛL – Un sfuei fenomenâl, une autentiche viole tal teren glaçât. 70 agns fa e nasseve «Patrie dal Friûl»............
«E jere a pene finide la vuere, la seconde, inmò plui tragjiche e stupide de prime. Il Friûl al jere un grum di maseriis e un côl di miseriis. Po ben, tal moment de plui grande prostrazion e frustrazion, doi oms inteligjents e libars, inamorâts de lôr int e plens di buine volontât, a àn decidût di sperâ contra spem, “cuintri di ogni sperance” e, tal crût dal Invier dal 1946, in Fevrâr, a son vignûts fûr cul prin numar di un sfuei fenomenâl, une autentiche viole tal teren glaçât.» (pre Toni Beline)


text:
In cont di scuele e insegnament dal furlan, al è stât un riclam impuartant di bande dal President de Provincie di Udin, Pieri Fontanini, che al à vût dit: “Al covente che la Regjon e ricognossi ai insegnants di furlan la stesse dignitât rispiet ai docents di chês altris dissiplinis, previodint ancje par lôr une graduatorie. Lis leçs che a tutelin il furlan a son in vore (leç statâl 482/99 e leç regjonâl 29/2007), ma no vegnin aplicadis ad in plen e la Governadore Serrachiani no si decît nancje a fâ jeve su la specialitât dal Friûl-Vignesie Julie che al podarès mandâ fûr leçs par so cont”.
E cussì, i insegnants di furlan a scuegnin spietâ il secont cuadrimestri par inviâ i lôr progjets didatics in classe e, no jessint previodût par lôr un orari dissiplinâr, a scuegnin domandâ ospitalitât intes oris di altris materiis, cun dute une serie di discomuts, massime se l’insegnant nol è un docent in plante organiche dal istitût.
LA MANCJANCE_In Friûl e je in vore une liste di insegnants di furlan, ma no je previodude par lôr une graduatorie, partant docents laureâts e specializâts cun tant di master o di cors di inzornament e cun esperience, si cjatin, cence distinzion, intune liste cun personis cun dome recuisîts di fonde. Un esempli: te Universitât dal Friûl al è in vore il “cors di perfezionament par insegnants di furlan intes scuelis plurilengâl” inmaneât dal Ateneu dutun cu la ARLeF, dulà che a son iscrits 70 insegnants (pes scuelis de infanzie, primariis, mediis e superiôrs), un cors (a paiament) cun frecuence obligatorie di 300 oris tra lezions in aule, laboratoris e tirocinis, ma la Regjon no à metût in cont che al dedi ponts in graduatorie.
IMPEGN MALAPAIÂT_“Un impegn di chest gjenar – al à marcât Fontanini – nol pues jessi fat bon dome cu la consegne ai partecipants di un atestât di frecuence, che di fat nol compuartarà distinzions tra chei che si inzornin e chei che no lu fasin”. Diviers di chescj insegnants a frecuentin il “Cors di metodologjie Clil par furlan”, metût sù de Filologjiche furlane, pal insegnament di materiis curicolârs in lenghe furlane tai istitûts superiôrs. Chest al vûl dî che i insegnants di furlan si specializin, ma che la lôr formazion no ven fate buine. “La Regjon e à di fâ deventâ cheste liste alfabetiche – al siere Fontanini – une vere graduatorie che e ricognossi ai docents titui e percors formatîfs”. ❚
Redazion
Fontanini: “Al covente che si fasi la graduatorie pai insegnants di furlan”............
In cont di scuele e insegnament dal furlan, al è stât un riclam impuartant di bande dal President de Provincie di Udin, Pieri Fontanini, che al à vût dit: “Al covente che la Regjon e ricognossi ai insegnants di furlan la stesse dignitât rispiet ai docents di chês altris dissiplinis, previodint ancje par lôr une graduatorie. Lis leçs che a tutelin il furlan a son in vore (leç statâl 482/99 e leç regjonâl 29/2007), ma no vegnin aplicadis ad in plen e la Governadore Serrachiani no si decît nancje a fâ jeve su la specialitât dal Friûl-Vignesie Julie che al podarès mandâ fûr leçs par so cont”.


text:
Documentâ il lavôr fat, inte suaze des celebrazions dai siei prins cuarante agns di ativitât, e meti a disposizion dal public programs che a sedin interessants, plasevui e cuntune lôr utilitât. Cun chescj intindiments, Radio Onde Furlane – che ancje tai ultins mês e je lade dilunc a fâ il so lavôr cuotidian di produzion e di difusion di culture, intratigniment e informazion e a davuelzi la sô funzion sostanziâl di servizi public in lenghe furlane – e à screât za cualchi timp indaûr dôs gnovis seriis di trasmissions.
◆ A scuele cun Onde Furlane e met dongje il risultât di une schirie di laboratoris didatics fats vie pai agns cui fruts e cui fantats di cetantis scuelis dal Friûl. I progjets, coordenâts in chê volte di Adriano Venturini e prontâts cu la partecipazion di vôs storichis de radio tant che Marina Tolazzi, Loris Vescovo, Cristina De Michielis e Michele Polo, a vegnin proponûts intune vieste editoriâl unitarie par cure di Pauli Cantarut, dal lunis al vinars, aes vot e mieze di buinore, e po ancje il lunis e la joibe aes cinc sot sere. Cun di plui, ducj i episodis a son stâts archiviâts in rêt e si pues scoltâju ancje ae direzion https://www.spreaker.com/show/a-scuele-cun-onde-furlane. «In cheste maniere – al ricuarde il diretôr di Onde Furlane, Mauro Missana – a son stâts metûts a disposizion di insegnants e arlêfs tant che materiâi in lenghe furlane pe didatiche a distance».
◆ Cumò… une volte al è il titul comun de selezion dai programs dedicâts ae narative. Il lunis e la joibe aes cinc e mieze sot sere e, cuant che a saran finidis lis pontadis di “A scuele cun Onde Furlane”, ancje dal lunis al vinars aes vot e mieze di buinore, si podarà tornâ a scoltâ Lis Flabis di Esôf, voltadis par furlan di Pierluigi Visintin, lis Flabis a mirinde di Lussia di Uanis, Lis storiis di Inge e Bach di Luca De Clara, Anìn a nolis di Lia Bront, Mariflabis di Barbara Minen, Audioflabis par cure di Aida Talliente e Michele Polo, Sul troi des contis cun Carli Pup e Barbara Minen e Tieris Antighis, ancjemò cun Aida Talliente e Michele Polo.
◆ Si pues scoltâ Onde Furlane in modulazion di frecuence, sui 90 Mhz inte plui part dal Friûl e sui 90.2 Mhz in Cjargne, e in streaming su internet in dut il mont. ❚
Onde Furlane a 40 agns aromai e fâs scueleMarco Stolfo
Documentâ il lavôr fat, inte suaze des celebrazions dai siei prins cuarante agns di ativitât, e meti a disposizion dal public programs che a sedin interessants, plasevui e cuntune lôr utilitât. Cun chescj intindiments, Radio Onde Furlane – che ancje tai ultins mês e je lade dilunc a fâ il so lavôr cuotidian di produzion e di difusion di culture, intratigniment e informazion e a davuelzi la sô funzion sostanziâl di servizi public in lenghe furlane – e à screât za cualchi timp indaûr dôs gnovis seriis di trasmissions.


text:
Fracait ca sot par sintì lo spot di DJ Tubet pe Patrie
DJtubet-spot-pe-patrie
Si sin cjatâts a Nimis, in place, ma in pôcs minûts o jerin za a cjase sô. A fâ strade Mauro Tubetti, 27 agns, dôs laureis za cjapadis (psicologjie socioculturâl e siencis de educazion) e une tierce in vore (specialistiche in siencis de formazion), ma che su lis senis musicâls dal Friûl, e no dome, al è cognossût come Dj Tubet, rapper, free-styler cu la «batule» svelte, par vie de velocitât che al rive a elaborâ e a trai tal microfon strofis daûr strofis.
Dj Tubet, cemût sino cul tour de «R.Esistence in Dub» (l’atuâl formazion, premi Friûl 2007, che lu viôt impegnât come vôs, ndr)?
Une vore ben, o vin contats cun Piemont, Toscane, Sardegne e Venit, li che o sunìn dispès. O fasìn, propit se nus va mâl, minim 4 datis ogni mês. Midiant di chest nestri zirâ o rivìn ancje a puartâ indevant il leam e te ultime Festintenda a Cjasielis o vin rivât a puartâ ancje musiciscj de Sardegne.
Ce reazions viodêso te int li che no fevelin la nestre lenghe?
Prin di dut al è di dî che no sin mai une sorprese: prime di fâ une date, lis organizazions che nus clamin a àn za sintût il nestri Cd. Invezit il public sul imprin al pense di sintî une lenghe foreste e dopo a stan une vore atents par cirî di capî: duncje o vin simpri vude une reazion positive. Il public che al scolte il nestri gjenâr al è usât a sintî lenghis che no son il talian: al è stât sperimentât za cun formis dialetâls tal Suditalie e se o pensìn al Nord, l’esempli plui famôs al è chel dai Pitura Freska che a cjantavin par venezian.
Fevelant dal Cd «Avampuest Dub» dai R.Esistence in Dub, cemût nassial?
Il progjet intîr al nas de idee dal «Toffo»(Andrea «Selecta» Toffoletti, ndr) che al à tacât a meti dongje il grup, prin cui otons e po clamantmi me. Cuant che o vin tacât, cirche 2 agns indaûr, si esibivin cun basis predefinis e jo o improvisavi. Po dopo o vin començât ancje a fâ musiche nestre.
Nus descrivistu il vuestri gjenar?
Il nestri al è reggae eletronic: une musiche che e nas in Gjamaiche ma che cumò e à in Ingleterie la sô difusion principâl.
In dut chest ce centrial il Friûl?
Jo mi sint dongje a nivel «filosofic» cun lôr: la Gjamaiche e je une isule fisiche e linguistiche (l’inglês che si fevele li al è difarent dal British English) e ancje il Friûl al è une isule linguistiche.
Duncje la lenghe no us limite…
No. Il furlan al à une sonoritât une vore dongje dal gjamaican e chest al jude une vore te promozion de nestre musiche ancje tra i adets. Par esempli Paolo Baldini, bassist dai Africa Unite che o vin cognossût, al è content dal nestri lavôr. O ten a marcâ il concet di teritori linguistic, ven a stâi che secont me furlan al è cui che al capìs la mê lenghe. Chest concet di partignince no leade a une tiere, ma a la culture, al è za stât superât cul gjamaic e us fâs l’esempli di Alborosie, talian, ex component dai Reggae National Ticket, che però al ven considerât pe sô ativitât a ducj i efiets a nivel mondiâl un musicist gjamaican.
Parcè dopraiso une vore di tecnologjie, no dome par sunâ, ma ancje par proponisi?
La motivazion e je tal concet di «cence confin». O fasìn un gjenar une vore particolâr e o vin dibisugne di ducj i mieçs par presentâsi: o sin presints su Internet cun Youtube, Myspace e Facebook (cjale il speciâl Internet su La Patrie di Març 2009, ndr), no dome come grup ma ancje singolarmentri. Nol baste plui produsi il Cd o sunâ dal vîf: par chest nus coventin ducj i mieçs che al furnìs Internet.
E dopo de vitorie dal Premi Friûl dal 2007, cemût vêso cjapade la mancjade vitorie de Targhe Deganutti tal 2008?
No vin vude delusion: o sin contents di vê vût il premi de jurie critiche pe versatilitât de lenghe, che al jere ancje il sens dal Cd. Po dopo o sin ancje contents che il premi al sedi lât a Loris Vescovo, par dut ce che al à fat e al continue a fâ a nivel musicâl te sô cariere. No vin premure e o sin cussients che un gnûf prodot come il nestri al à dibisugne dai siei timps.
Cuâi sono i tiei grups di riferiment e cun cui ti plasaressial sunâ?
A nivel furlan mi cjati ben cun Fabian Riz, che o vin sunât insiemit za plui di cualchi volte… une sintonie no dome musicâl ma ancje «filosofiche» pal fat che ducj i doi o sin leâts di une cierte vision de ruralitât. Pal rest mi plasarès continuâ a dividi il palc cun int dal gno setôr come che al è capitât al Sansplash: i nons a saressin tancj.
E come percors artistic, a cui ti sêstu ispirât fint cumò?
Un cont al è il percors che o ai fat pal progjet dai «R.Esistence in Dub» e un cont e je la mê ricercje personâl musicâl come Tubet te improvisazion. Cun lôr o ai cirût di studiâ il Dj style, ven a stâi lis primis tabaiadis su la musiche che si à tacât a fâ tai agns ’50 e ’60 in Gjamaiche. Dopo par ogni aspiet tecnic o ai un riferiment difarent, no ai dome un idul. Invezit su la ricercje de improvisazion o pues dî di vê cirût di fondi al Skat e al Jazz il volê cirî di doprâ la peraule, robe che e ven di plui dal gjenar Rap: insome, un grant cjalderon di stîi, ricercje e sperimentazion.
Su la difusion da la musiche tu nus âs dit che nol baste plui dome il Cd. E a la lenghe furlane ce i covential par jessi plui difondude?
Secont me i supuarts a coventin parcè che e reste in ogni câs une «testemoneance». Pe musiche furlane in particolâr i grancj events, festivals e vie indevant a varessin di dedicâ un spazi ancje a lis espressions inte nestre lenghe: Festintenda e Sunsplash a àn za dimostrât sensibilitât e a continuin a fâlu. Purtrop altris «vetrinis» no metin a disposizion visibilitât a la produzion par furlan. Po dopo al convente ancje cualchi jutori e duncje il premi Friûl che ti da une man a fâ un disc e je une robe grandiose, ma e reste un câs unic.
E par cirî di tignî dongje i zovins?
Al coventarès che la informazion e la promozion a fossin slargjadis e duncje no dome leadis ai cjanâi specializâts. E cussì al sucêt che magari il zovin al cognòs i musiciscj che a sunin une cierte musiche a nivel talian, ma nol sa che il stes gjenar al chenti, parcè che lis testadis talianis no son interessadis al locâl. O viodarès ben un progjet che al sburti tes scuelis. A son ancje impuartantis iniziativis come Musicafè di Zeppieri su Telefriuli o l’Angolo della Musica che a dan la pussibilitât a grups locâi di fâsi cognossi. Spes i zovins a valutin la popolaritât dal grup e duncje se un musicist al è cognossût ancje fûr dal Friûl, alore la lenghe furlane no ven viodude come un probleme.
E tra artiscj?
Secont me al zovarès meti dongje plui compilations e events li che i artiscj di plui gjenars musicâi si incuintrin, cussì ancje i rispietîfs publics a jentraressin in contat tra di lôr par fâ cognossi simpri di plui ancje la lenghe furlane. E je dute une cuistion di promozion.
Altris progjets pal avignî dai R.Esistence in Dub?
Cumò o sin in contat cun int di Rome pe produzion di un vinîl insiemit. Lôr a cjantaran par inglês e noaltris par furlan. Chest parcè che il disc al sarà distribuît midiant di Dubwise un grant distributôr a nivel mondiâl e cussì o rivarìn a fâ cognossi tal marcjât reâl di cheste musiche la lenghe furlane. O pensavin di rivâ a fâlu pe edizion dal Sunsplash 2009, ma pal moment no vin finît. Pal Istât si pensave ancje di fâ un minicd cun cualchi remix. Po dopo o puarti indevant ancje i miei progjets di solist e o varès tal cjâf di realizâ alc cul reggamuffin, un altri gjenar musicâl inmò.
Christian Romanini
___________________________________
VIDEO E MAIUTIS: CARNICATS AE CONCUISTE DAL MERCJÂT
Al è on line dai 15 di Jugn «Carnicats» l’omonim video dal grup rap furlan Carnicats, presentât in anteprime a Udin vinars ai 22 di Mai vie par une fieste in centri. Il sît al è www.carnicats.com. Il grup rap cjargnel al partìs al atac dal marcjât musicâl cuntune cjançon par talian, ma cence dismenteâsi dal furlan. Di fat, il toc al tache in marilenghe, e dopo si passe al talian: il cjantant DekillCeesa, in maniere simboliche si gjave la maiute «Make frico not war» che al à intor e al met la gnove maiute «Carnicats» cul gjat neri, che e devente simbul dal grup e dai fans. La maiute e sarà metude in vendite on line tal sît de Friûlpoint (www.friulpoint.it) e che e à judât la realizzazion dal video, prodot da Carnicats & Reddarmy e pe regjie di Clan Sensaskei.
Ch. R.


text:
Vignesie
Vignesie (par talian Venezia) e je il cjâf lûc de regjon dal Venit e de omonime Citât metropolitane. E je une citât di 262.719 abitants, che e je logade in part su isulis inte lagune di Vignesie, in part su la tiere ferme (in particolâr lis frazions di Mestre e Marghera). La citât e dute la lagune a son stadis declaradis patrimoni mondiâl de umanitât di bande dal UNESCO tal 1979.
Origjn dal non[cambie | modifiche il codiç]
Il non Vignesie in dutis lis sôs variazions, al ven di sigûr dal popul dai Venits, popolazion che jere stanziade in te regjon, za prime dai Romans. In epoche romane,le peraule Venetia cu le peraule Histria indicave la X regjon. I Bizantins clamavin Venetikà in Lenghe greche la Vignesie maritime, la part di tiere da Chioze fin a Grau.
Za le peraule Venit, presint in altris lûcs (Asie, Britanie e tal Lazi) e indicave popolazion vignudis de Asie Minôr. Il significât de peraule al indicave popolazions stanziadis dongje dai flums, terens paludins o in dut câs dongje de aghe.
Il clime[cambie | modifiche il codiç]
Il clime di Vignesie al è chel tipic de Pianure Padane. Il fat di jessi dongje dal mâr al è vantagjôs par Vignesie. Tal unvier, la temperature minime je atôr dai 3 °C, le massime in istât je atôr dai 24 °C . Si pues considerâ un clime di transizion jenfri il continentâl e il mediteraneo. Il periodo di massime intensitât ploie al è tal mês di març e il mês di novembar.
Son frecuents ancje i burlaçs in istât. In unvier si pues cjatâ ancje la nêf cualchi volte, ma la presince dal mâr la limite une vore. Le tante umiditât pues ancje provocâ fumate penge in unvier, e scjafoaç in estât. I vints principâi son la Buere (NE) in unvier, Sciroc (SE) in estât.
Le " aghe alte "[cambie | modifiche il codiç]
Cun le peraule " aghe alte " si indiche in te lagune di Vignesie une fenomenologjie particolâr dal cressi de maree, a nivei talmenti alte da provocâ alagaments ancje in citât. Chest fenomeno al e' particolarment frecuent in unvier e tal periodo de vierte.
Chest particolâr fenomeno al è causât da la combinazion di doi fatôrs : la regolaritât des mareîs e le ondade di tampieste, une combinazion di vint e pression atmosferiche parsore dal mâr. Le alte maree bessole, no puès gjenerâ le aghe alte.E' je le ondade di tampieste, combinade cun la maree astronomiche che puarte il nivel de aghe a alçasi parsore i nivei normai, in mût che chest fenomeno no puès nancje jessi previdût.
L'alçasi de aghe al e' un fenomeno normâl in un mâr sierât come il mâr Adriatic. Il vint che jude la realizazion di chest fenomeno no è tant la Bora, un vint che rive a Vignesie, ma il Sciroc, che puarte la sô azion tal sens longitudinâl parsore le masse de aghe dal mâr.Il viergi lis bocjis di puart, cun l'aument dal scambiasi le aghe jenfri le lagune e il mâr a puartât al aument de aghe alte, che tal passât, al jere un aveniment vonde râr par la citât.
I lavôrs di interrament in te lagune di Vignesie ( le realizazion de Isule dal Tronchet e Puart Marghera ) an puartât le riduzion de masse di aghe e modificât il comportament des mareis. Tal câs de aghe alte, le citât puès contâ su un sisteme di segnalazion che cuant al comence a tacâ il fenomeno de aghe alte, traviers di un sisteme di comunicazions telefonichis e sirenis, al informe i abitants de citât, in mût di podê fâ front in timp a chest event.
Tal periodo in cui chest fenomeno al è pui frecuent, le Aministrazion Comunâl al met a disposizion un sisteme di taulis di legn poiadis parsore dai supuarts di fièr, in mût di creâ un parcors sujât lunc i principâi intineraris de citât. Chests supuarts son garatîts fin a une nivel di maree di +120 centimetros, parsore dai cuâi a scomencin a galegjâ.Cuant le aghe al passe i +95 centimetros, lis linîs di navigazion publiche vegnin deviadis o limitadis, parcè lis barcjis non puedi pui passâ sot dal Puint "delle guglie" o sot dal puint "dei tre archi".
Par podê contrastâ il fenomeno de aghe alte, dal 2003 al e' in cors di realizazion lil progjet Mose, che al permetarâ la riduzion di chest fenomeno.
Storie[cambie | modifiche il codiç]
Secont la liende, Vignesie e nâs il 25 di Març dal 421, cuant che par vie de vignude inte Penisule taliane dai Langobarts, tal 568, la int bandone lis citâts, che a son ormai simpri mancul siguris, e cîr un puest plui bon par vivi, par esempli lis isulis; chest al sucêt ancje in Friûl, dulà che la int che scjampe di Acuilee si trasferìs su la isule di Grau.
In chestis zonis une presince umane e jere probabilmentri plui antighe; sta di fat che cul timp, cualchidun al tornà su la tiere, altris si stabilirin su lis isulis e deventarin pescjadôrs o marinârs; cul timp la citât deventà simpri plui grande e rispietade ator pal Adriatic e ancje plui lontan, fin a deventà la Serenissime republiche venete. In tal 821 le citât di Rialto al devente le capitâl dal Ducât di Vignesie, ma dut il teritori al cjaparà il non di Vignesie.
Cuant Carlo Magno al devente imperadôr, Vignesie e faseve part dai teritoris da l'Imperi Bizantin. Il bon rapuart che Carlo Magno al veve cul Imperi Bizantin e il fat che Vignesie jere vonde lontane da Costantinopoli puarte le citât a deventâ un "puart franc" permetint il disvilup di une classe di marcjantis che fasaran di Vignesie la parone dal mâr Adriatic.
Deventade une republiche marinare cun Gjenue, Pise e Amalfi e je ancjemò ricuardade te bandiere de Marine taliane.
Il cjâf dal guvier al jere il dôs (doge par talian, dal latin dux), ma cul passâ dal timp il podê dal dôs al sarâ simpri plui controlât.
In tal XIII secul il podê di Vignesie al jere al colm: Vignesie e controlave dutis lis cuestis dal mâr Adriatic, regjons come la Dalmazie e l'Istrie, lis isulis dal mâr Egeo, Cipri e Corfù.
In tal XV secul il teritori de Serenissime al partive da Bresie, par fin ae Istrie, cun in plui dut il teritori de provincie di Belun.
In tal XVIII secul Vignesie e jere un dai centri di culture pui grancj de epoche. Veve une grande influence parsore la art, la architeture e la leterature dal so timp.
Ma cul Tratât di Cjampfuarmit dal 17 di Otubar dal 1797, la "municipalitât" di Vignesie finîs. Dut il teritori concuistât de Dalmazie, de Istrie e dal Venit, al formarà la "provincie Venete" dal Imperi de Austrie-Ongjarie sot l'imperadôr Francesc II.
In tal 1866 al jentre tal Ream de Italie
Vignesie vuê[cambie | modifiche il codiç]
In zornade di vuê, Vignesie e à pierdût un grum di impuartance; ma e reste la capitâl de regjon. La popolazion tal centri storic e je in continue diminuzion, cuntun aument invezit a Mestre e Marghera, che a son deventâts impuartants centris dal terziari e de industrie. Il stes ambient de lagune al è in pericul, par vie dal incuinament, de erosion causade da lis ondis e v.i. Vignesie reste simpri une des citâts talianis pui visitade par i turiscj. No mancjin i puest e lis manifestazions di viodi.
Glesiis[cambie | modifiche il codiç]
- Basiliche di San Zorç Maiôr
- Basiliche di San Marc
- Basiliche di Sante Marie de Salût
- Basiliche di Sante Marie dai Frari
- Basiliche dai SS. Zuan e Pauli (o di San Zanipolo)
- Glesie de Badie de Misericordie
- Glesie di San Jacum dal Orio
- Glesie di San Maurizi
- Glesie di San Samuel
- La Madone dal Ort
Palaçs[cambie | modifiche il codiç]
- Ca' d'Aur
- Ca' Da Most
- Ca' Dario
- Ca' Farsetti
- Ca' Foscari
- Ca' Giustinian
- Ca' Loredan
- Ca' Pesaro
- Ca' Rezzonico
- Ca' Vendramin Calergi
- Ca' Zenobio
- Fondaco dai Todescs
- Palaç Contarini
- Palaç Balbi
- Palaç Barbarigo
- Palaç Barbaro a San Vidal
- Palaç Belloni Battagia
- Palaç Bernardo
- Palaç Cavalli-Franchetti
- Palazzo Contarini Dal Zaffo
- Palazzo Contarini Polignac
- Palaç Contarini del Bovolo
- Palaç Contarini Fasan
- Palaç Corner della Ca' Granda
- Palaç Corner Mocenigo
- Palaç Corner Spinelli
- Palaç dei Camerlenghi
- Palaç Donà della Madoneta
- Palaç Duçal
- Palaç Ferro Fini
- Palaç Fortuny
- Palaç Foscarini
- Palaç Giustinian
- Palaç Giustinian Lolin
- Palaç Grassi
- Palaç Grimani di San Luca
- Palaç Grimani di Sante Marie Formose
- Palaç Labia
- Palaç Loredan dal Imbassadôr
- Palaç Malipiero a S.Samuêl
- Palaç Mocenigo a San Stae
- Palaç Nervi-Scattolin
- Palaç Papadopoli
- Palaç Pisani Gritti
- Palaç Pisani Moretta
- Palaç Querini Stampalia
- Palaç Soranzo
- Palaç Soranzo Van Axel
- Palaç Surian Bellotto
- Palaç Venier dai Leons
- Palaç Zaguri
- Palaç Zane Collalto
Atrîs edifizis impuartants[cambie | modifiche il codiç]
- Arsenâl di Vignesie
- Scuele Grande di San Roc di Vignesie
- Scuele Grande di San Marc
- Scuele Vecje de Misericordie
- Squero di San Trovâs


text:
La idee e je vignude pensant a “Pordenonelegge” di Pordenon e in part ancje a “Gusti di frontiera”, a Gurize. Pussibil che Udin, a mieze strade fra chês dôs citâts, no rivàs adore di fâ une sintesi? Pussibil che no si rivàs a meti dongje, sposâ l’aspiet enogastronomic e chel culturâl? Su chescj doi pinsîr Adriano Ioan, conseîr comunâl dal grup “Identità civica” a Udin, za candidât sindic de stesse citât par il centri drete cuintri di Honsell, al à formulât la sô propueste: tornâ a dissegnâ “Friuli Doc”. Vonde dome mangjadoriis e cjochelis, vonde berlariis in plene gnot, vonde cuintâi e cuintâi scovacis. La soluzion e je trasformâ la manifestazion di Setembar intun “festival” dedicât a dutis lis minorancis linguistichis e culturâls europeanis. “Une fieste multiculturâl e plurilinguistiche che chi e varès la sô naturâl scune, par vie che lis nestri lenghis, furlan, sloven e todesc a deventaressin l’element di viertidure viers di chês altris”, al spieghe Iaon. “Jo no dîs di gjavâ l’element gastronomic. Jo o propon di zontâ a chest un aspiet culturâl, che al sedi ancje moment educatîf e informatîf. Si podarèssin promovi lûcs, poesie, leterature, spetacui e vie indevant. La olme culturâl de manifestazion. I ‘nd varessin alc ce dî: la nestre conotazion e peculiaritât, la presince di plui lenghis sul teritori, e sarès un spieli pes altris culturis e lenghis de Europe. Par esempli, si fevele cetant di internazionalizazion: cuâl miôr imprest se no i tancj idiomis europeanis par sburtâle?”.
Adriano Ioan, 55 agns, al è ancje insegnant, profession che al esercite dal 1983. “Pensi – al zonte – ancje a tirâ dongje i zovins, in gracie ae culture. Un mût par riclamâju ancje di altris paîs”. La propueste di Ioan e je saltade fûr propit a cjalt, daspò i dîs di “Friuli Doc”: “Si faseve la solite conte di cetantis scovacis, di cetancj cjocs, di trops intervents des fuarcis dal ordin par blocâ lis pestadis. Esatementri une setemane dopo o ai viodût la sêt di culture che si respirave citât tal Friûl Ocidentâl. Int che si fermave e mangjave cence passâ la linie. Alore o pensi a une ricualificazion di Friuli Doc, in mût di elevâlu a brand pes ecelencis enogastronomichis de nestre tiere e di zontâi dongje l’element de culture”. A chest pont la domande e je: trop di chest si rivaraial a imbastî? “Si trate dome di une idee, nassude dopo che mi vevin domandât un parê su Friuli Doc. E cui che al è sentât in oposizion nol à cetante pussibilitât di azions”. E reste dome une idee, duncje. Une propueste astrate. E cuissà se la cjaparà in man l’assessôr competent. ❚
Oscar Puntel
FriuliDoc Festival des minorancis? La propueste di Adriano Ioan............
La idee e je vignude pensant a “Pordenonelegge” di Pordenon e in part ancje a “Gusti di frontiera”, a Gurize. Pussibil che Udin, a mieze strade fra chês dôs citâts, no rivàs adore di fâ une sintesi? Pussibil che no si rivàs a meti dongje, sposâ l’aspiet enogastronomic e chel culturâl? Su chescj doi pinsîr Adriano Ioan, conseîr comunâl dal grup “Identità civica” a Udin, za candidât sindic de stesse citât par il centri drete cuintri di Honsell, al à formulât la sô propueste: tornâ a dissegnâ “Friuli Doc”. Vonde dome mangjadoriis e cjochelis, vonde berlariis in plene gnot, vonde cuintâi e cuintâi scovacis. La soluzion e je trasformâ la manifestazion di Setembar intun “festival” dedicât a dutis lis minorancis linguistichis e culturâls europeanis. “Une fieste multiculturâl e plurilinguistiche che chi e varès la sô naturâl scune, par vie che lis nestri lenghis, furlan, sloven e todesc a deventaressin l’element di viertidure viers di chês altris”, al spieghe Iaon. “Jo no dîs di gjavâ l’element gastronomic. Jo o propon di zontâ a chest un aspiet culturâl, che al sedi ancje moment educatîf e informatîf. Si podarèssin promovi lûcs, poesie, leterature, spetacui e vie indevant. La olme culturâl de manifestazion. I ‘nd varessin alc ce dî: la nestre conotazion e peculiaritât, la presince di plui lenghis sul teritori, e sarès un spieli pes altris culturis e lenghis de Europe. Par esempli, si fevele cetant di internazionalizazion: cuâl miôr imprest se no i tancj idiomis europeanis par sburtâle?”.


text:
Giuseppe Garibaldi
Giuseppe Garibaldi (Nize, ai 4 di Lui dal 1807 – Caprere, ai 2 di Jugn dal 1882)
Garibaldi: la sô barbe, il so poncho, la barete rosse e il baston a son tal cjâf di ducj nô. Al stes timp, lis sôs impresis di comandant braurôs e “eroi dai doi monts”, i soi tîrs tant che om di vuere e di mâr a son cognossûts a ducj. Cence cjalâ a cui che i vûl ben e a cui che a ‘ndi cjacare nome mâl, e cence cjalâ a dut il Risuriment, e ai oms che a ‘ndi son stâts protagoniscj daur a dutis lis datis come che si fâs tai libris di test.
Ducj a àn bielzà studiât la storie di Italie e chest periodi in particolâr: cualchidun al po svantâsi di vê un dret rivuart par vêlu scoltât de bocje dai vons.
I soi ultins agns a CaprereModifiche
Garibaldi al à cjolte la isule di Caprere tal 1855. Al si jere cjapât di jê tal 1849, cuant che al jere stât obleât a stâi dal guvier sardegnûl e al veve decidût di mudâ la isule inte sô cjase pal avignî fin a volê murî in chel puest. Inte sô isule Garibaldi al à vivût te semplicitât de vite contadine dongje al sens dal sacri dai antîcs cuntune visuâl de nature religjose e al stes timp laiche che cumò nus samee fâ cuintri cu la piture di lui che o cognossin tant che om di vuere, rût e sclet, plen di ideai e nemì dal sflandôr.
A Caprere al à vivût e lavorât Garibaldi, il pari e l’om, il malât: studiôs di agronomie, passionât di musiche e cjant, costrutôr e contadin. Garibaldi al à cjatât in chest ritîr e in chestis ativitâts la medisine par cuietâ il marum de sô anime, fruiade dal sburt pes ideis su la dignitât dal om e la salvazion dai popui. In un stret rapuart cu la nature e lis sôs leçs, Garibaldi al à viodût di persone dal ort e dal zardin metint in vore gnovis plantutis forestis dongje di chês dal puest, plantant lens grancj, fasint su la sô cjase, la stale, il mulin e il for a lens, la lobie pes barcjis e proviodint il puestut pal piçul cimitieri.
“Ogni dì, cuviert il cjâf cuntun cjapiel a largje ale, vistût in cjamese rosse, doprant curtis e fuarpis di cuinçâ, picjâts te cinturie, al passave lungjis oris a dispedâ, cemî, insedâ e coltâ ducj i pletuts di tiere tra scois e crusts. La sô tignince tal timp e il gust par chest so lavôr a àn sburtât a vignî a ogni sorte di pomâr e di rosis. Dut câs al jere content di stâ daûr a lis sôs plantis e al mudave di spirt nome se cualchidun che nol spietave o un telegram a rivavin a crevâi il plasê di chel so preseât lavôr”.
A Caprere Garibaldi al viodeve de stale, des bestiis, dal zardin, al faseve vueli e mîl, al faseve cjandelis… tai moments di polse no mancjave la musiche: a Garibaldi, cuntune biele vôs “dolce, melodiose e fascinant” (come che si visave sô fie Clelie), i plaseve cjantâ: Verdi, Donizetti, Bellini e Rossini. Amant grevi e di gran passion, svoletôs e di bocje buine, svelt e stufadiç, Garibaldi al à vût te sô vite ce tantis feminis, sedi sioris e nassudis in buinis fameis, sedi zovinutis, massariis cence sapience ni gracie.
I soi afietsModifiche
Si è maridât par ben trê viaçs e al à vût vot fîs. Dal prin nuviçâl, cun Anita, muarte tal 1849 dongje Ravene, al à vût cuatri fîs: Menotti Garibaldi, Ricciotti Garibaldi, Rosa Garibaldi, clamade ancje Rosita, muarte par varvuele a nome doi agns a Montevideo e Teresa Garibaldi (1845-1903), clamade Teresita, femine dal Gjienerâl garibaldin Stefano Canzio (cun lui e à vût 16 fîs). Nol à vûts fruts cun Giuseppina Raimondi, maridade a Fino Mornasco ai 16 di Zenâr dal 1860 (11 agns dopo la muart de prime femine Anita), e che al à lassât subite daspò de cerimonie. De massarie Battistina Ravello, inpen, Garibaldi al à vude Anita che je muarte a 16 agns di meningite.
Al à vût trê fruts de tierce femine Francesca Armosino, una fantate za mari, che i veve cirût un om cence cjatâlu, par maridâle al fin propite lui. Clelia Garibaldi, Rosita, muarte piçule, e Manlio Garibaldi: Clelia e Manlioa son stâts i unics fruts a vivi cun lui te isule. Cul pari a àn vût un tenar rapuart ma severi: pardabon convinçût dal valôr de aghe frede, Garibaldi al à obleât ancje i fruts a lavâsi cu la aghe glaçade! (leturis da “Garibaldi nella quotidianità di Caprera” pp.22-23 e 83-85)
Par dute la vite Garibaldi al à mantignût un vivarôs scambi di letaris cun Speranza von Schwartz, cun Mazzini e cun tancj altris protagoniscj de sô ete: ancje daspò che la artrite i à deformât lis mans, al à detât ancjemò letaris e memoriis. Bessôl te sô isule di Caprere si è simpri sbrocât scrivint, fat testemoneât tai soi scrits cun penzis espressions che pandevin di cemût, ferît tal font de sô anime, visantsi di ce tant che al veve fat, deludût de umiliazion di viodi la sô Italie cussì ben difarente di chê che al si veve insumiât.
Garibaldi scritôrModifiche
Dal dut insoferent dai messedots de politiche, ingomeât de coruzion dal mont ator dal parlament, deludût dai cavilaments e de debolece dai guviers de çampe, cuant che al à dadis lis dimissioni di deputât al à vût scrit a la redazion dal gjornâl roman "La Capitale" di no volê "jessi tra i legislatôrs di un paîs dulà che la libertât e je tabaiade, e la leç no covente te sô aplicazion che nome a garantî il bon stâ dai gjesuits e dai nemîs de Unitât de Italie". Dute altre Italie o mi insumiavi te mê vite, no cheste, plene di miserie tal di dentri e umiliade tal forest".
Autôr dal romanç storic politic “Clelia ovvero il governo dei preti” e de racuelte di “Lettere a Speranza von Schwartz”, Garibaldi si è dediât a la opare "I MILLE". Tacade a scrivi dîs dodis agns dopo la sô famose imprese, come si po cjapâ fûr da une letare che Garibaldi al à mandât a Riboli ai 20 di Fevrâr dal 1872, dulà che i da notizie che il so manoscrit al è pront par lâ in stampe.
Di Caprere, Garibaldi al à zontât ai 21 di Zenâr dal 1873 la prefazion "Alla Gioventù italiana". Rifudât da plusôrs editôrs pal contignût spiçot, la opare e podê jessi buride fûr nome a une sufierte colete (cun so grande delusion) nome l'an dopo, tal 1874 in un numar piçul di copiis (4322), pai tipis di Camilla e Bertolero di Torin. I volums a àn tal ultim in ordin dal alfabet ducj i nons dai sotscritôrs, lis copiis cjoltis e il resocont de operazion. Dut câs ancje se e jere une operazion privade e à fat il so scjas e grande polemiche. A son pagjinis politichis cuntune vene di ribelion e cu la fuarce naturâl che e sburte fuart cence remission: un Garibaldi cul anim deludût, sferzant, spes cence rivuarts, che al salte su cuintri predis, conservadôrs, cuintri la monarchie, Mazzini, cuintri ducj e dut, infin cuintri l'ordinament sociâl, che lui al pensave tignût su une fonde di inicuitât e violence. Intal 1933, il manoscrit origjinâl al fo regalât da Clelie Garibaldi all'Archivi del Museu dal Risuriment.
Ai nons dai Mîl, vignûts fûr su la Gazzetta Ufficiale dai 12 di Novembar dal 1878, Garibaldi al à volût zontâ notis de biografie: tra chescj i nons di trê sandanielês: Perselli Emilio, doratôr cul grât di tenent, Antonimi Marco, sergent, e Bertossi Giovanni Battista. I trê si cjatavin spes al “cafè Garibaldi” trezût di Urbano Bortoluzzi, un patriote che al veve combatût a Vignesie tal 1848 e tal ’49: di mistîr al faseve il bandâr e i plaseve cjantâ, ancje lui, come Garibaldi, lis ariis i Vredi dal Rigolet, dal Trovatore o de Norme. Tal 1864, cuant che a forin i mots furlans cun a cjâf Antonio Andreuzzi, si è metût masse in mostre par vê fat lis gavetis di bande ai insorts, ma al rivâ a fâle francje cuant che al fo percuisît de polizai austriache, che al rivà a imbroiâ (leturis de “Memorie alla carta” pp. 74-75 e 105-106)
I mots furlansModifiche
I mots furlans, platâts di grant part dai libris di storie, vignirin presentâts pe prime volte a Garibaldi de bande di Mazzini in une letare dai 7 di Març dal 1861: al voleve rivâ a tacâ la insurezion taliane fasintle impiâ par in prin tal Venit, tal Trentin e tal Friûl, zonis ancjemò sot de Austrie, insiemit cun chês de Ongjarie, te aree slave e in Grecie cuintri i imperis dominants: chel asburgjic e chel otoman. Garibaldi varès scugnût vê un e part impuartante e cjapâ su di se il comant des operazions militârs te nestre zone furlane. Ai 14 di Març dal 1863 al ven mandât a Vilegnove di Sant Denêl, par ordin di Mazzini e Garibaldi, il dispatriât Cesare Pogni par cjatâ il miedi Antonio Andreuzzi. Il Pogni al veve la incjarie di ilustrâ il program di azion di Mazzini par fai inmaneâ in Friûl un comitât dal Partît d'Azion.


text:
Intal ricuart dal cuarantenâl dal taramot, si à fevelât de ricostruzion e di chel che i disin “Model Friûl” (MF) che par me al è, prime di dut, il risultât no intenzionâl di interazions complessis – tecnichis, sociâls e culturâls ma ancje politichis istituzionâls – che si son gjeneradis intal post taramot e cence nissune particolâr regjie centrâl. Par cierts aspiets al è stât un unicum, par altris al pues jessi ancjemò un bon model di aplicâ in câs di catastrofis. Ma al à tant di insegnâ ancje inte metodiche dal “guvier dal teritori” in cundizions di normalitât.
__ Se par “guvier dal teritori” o intindìn l’insiemi des leçs, normis e struments tecnics aministratîfs che a regolin i intervents sul teritori, no podìn no tignî cont di une idee di ben public che si à di perseguî. Cemût intindi il “ben public”? Dal sigûr, la idee che indi à il stât centrâl e je divierse di chê di un piçul comun di mont. Il MF nus dîs che nol è ben public plui grant dal teritori stes e de sô autonome “ecogjenesi”: al è l’autoguvier dal teritori il ben public dal teritori.
__ Il MF al è, duncje, la afermazion di un ordin ontologjic (cence cjasis siguris nol è un teritori sigûr, ni une rêt di comunitât, e nancje une economie) ma ancje la afermazion di une mission deontologjiche: il destin dal teritori al è intes mans di cui che lu vîf! Assumisi fin in fonts e a nivel locâl il compit e la responsabilitât di sigurâ un futûr al propri teritori al è la etiche dal MF e il vêr messaç ae atualitât e al “guvier dal teritori” (e, forsit, al guvier tout court).
__ Intal fâ chest, il MF al à concepît il podê politic tant che un podê condividût e dal bas bande l’alt o, o disaressin vuê, di “sussidiarietât verticâl”. Se al è cussì, alore, une atualizazion pussibile dal MF e à dôs implicazions operativis impuartantis:
1. Come che, cuarante agns indaûr, il teritori furlan al è stât ogjet e subiet di un procès di ricostruzion dal bas, al pues vuê, che si è esaurît il lunc cicli de espansion edilizie e dal consum conetût di teren, cirî di passâ fûr une crisi, partide za intai prins agns 2000, deventant ogjet e subiet di une ricualificazion largje e profonde (che o ai miôr definî “rigjenerazion”). Al baste che il procès nol sedi planificât e gjestît dal alt in maniere verticistiche e burocratiche ma smicjant invezit ae autonomie massime dai sogjets teritoriâi (sussidiarietât verticâl e orizontâl), compatibil cu la sostignibilitât ambientâl.
2. Ae Regjon i tocje ancjemò il compit, disfrutant la sô Specialitât e delegant al Stât il mancul pussibil, di dâ la direzion al procès. Magari cussì no, no je daûr a fâlu di almancul vincj agns e lis consecuencis si viodin (l’eletrodot Redipulie-Udin Ovest al è li a testemoneâlu!). Ai Comuns e aes lôr agregazions si à di dâur il compit di coordenâ e di planificâ i intervents. Ai privâts citadins e aes impresis chel di concori il plui pussibil ae buine riessude dal risultât finâl. ❚
✒ Sandro Fabbro, professôr di Urbanistiche inte Universitât dal Friûl
EDITORIÂL – Model Friûl e guvier dal teritori............
Intal ricuart dal cuarantenâl dal taramot, si à fevelât de ricostruzion e di chel che i disin “Model Friûl” (MF) che par me al è, prime di dut, il risultât no intenzionâl di interazions complessis – tecnichis, sociâls e culturâls ma ancje politichis istituzionâls – che si son gjeneradis intal post taramot e cence nissune particolâr regjie centrâl. Par cierts aspiets al è stât un unicum, par altris al pues jessi ancjemò un bon model di aplicâ in câs di catastrofis. Ma al à tant di insegnâ ancje inte metodiche dal “guvier dal teritori” in cundizions di normalitât.


text:
Cu la gnove convenzion firmade tra Regjon e Rai dal Friûl Vignesie Julie e je tornade a tacâ la programazion par furlan su RadioUno. Dopo scuasit 3 mês di replichis e un moment di cidinôr, dai 29 di Dicembar al è tornât in onde, slargjât, l’apontament cun “Vuê o fevelin di …”: dôs strissis cuotidianis di aprofondiment su temis di atualitât dal lunis al vinars.
La gnove programazion – che e conferme che semestrâl inviade tal 2008, ai 14 di Avrîl – e scomence il 2009, in fuarce di un gnûf impegn finanziari de Regjon par 280mil euros.
Presentât prime di Nadâl te sede de Rai di Triest dal assessôr regjonâl ae Culture Roberto Molinaro, e dal diretôr de sede Roberto Collini, il gnûf progjet al puarte indevant il lavôr che al jere stât scomençât in gracie de convenzion sotscrite ai 20 di Març dal 2008 a Rome jenfri Regjon e Rai.
Di fat, la gnove convenzion e finirà in concomitance cu la scjadince naturâl de convenzion gjenerâl tra la Rai e la Presidence dal Consei dai ministris, che za e regole la programazion in lenghe slovene. In chê volte, si podarà fevelâ di une stabilizazion dal furlan tal palinsest radio, e, magari, ancje televisîf, che cumò e somee lontane.
Le prime fase di sperimentazion, finanziade de Regjon par 120mil euros, si è sierade ai 2 di Otubar. Positîfs i dâts di scolte: 280 mil scoltadôrs di medie ogni dì – al à marcât Roberto Collini, diretôr de sede Rai regjonâl, presentant la gnove programazion – cuntun share regjonâl dal 18,6% cuintri de medie taliane dal 9%.
Ve alore la gnove formule: il prin spazi, di 5 si slargje a 10 minûts, inserît te ore di plui largje scolte – ven a stâi des 12.20 aes 12.30, prime dal gjornâl radio –, al sarà dedicât al coment sui fats di atualitât; tal dopodimisdì, invezit, des 15.15 aes 15.30, si fasarà un aprofondiment dai events culturâi plui impuartants in Friûl e in regjon. Tes trasmissions, il condutôr in studi al fevelarà cun ospits.
Il sprolungjament su base anuâl de programazion radiofoniche in marilenghe, tes peraulis di Collini, al à di jessi considerât tant che “un segn di maturazion de societât regjonâl, un esempli di convivence”.
Sonia Sicco
ATUALITÂT – La Rai e ponte sul furlan… baste che a pain chei altris............
Cu la gnove convenzion firmade tra Regjon e Rai dal Friûl Vignesie Julie e je tornade a tacâ la programazion par furlan su RadioUno. Dopo scuasit 3 mês di replichis e un moment di cidinôr, dai 29 di Dicembar al è tornât in onde, slargjât, l’apontament cun “Vuê o fevelin di …”: dôs strissis cuotidianis di aprofondiment su temis di atualitât dal lunis al vinars.


text:
Cundut che la Austrie e vegni stimade tant che un Paîs cetant a pro dai fruts, cun zardins par zuiâ sparniçâts par ogni cjanton e implants turistics che a prudelin e a sveltissin il bon acet, dut câs al è cetant dificil, salacor impussibil, jentrâ intun ambient public cui fîs, cence meti in pericul la salût. Cun di fat, la Austrie e reste, in Europe, un Paîs – jenfri i pôcs – là che no àn mai metude adun une leç cu la improibizion di fumâ intai puescj là che si cjatisi insiemi. Par dî il vêr a son stadis fatis propuestis salacor ancje cun disposizions dal Guvier, ma chestis a stentin a cjapâ pît, par vie di une resistence sedi dai clients sedi dai gjestôrs, che a àn pôre che lis jentradis a vadin in mancul.
Al fâs ecezion il tentatîf, za fa agns, di inmaneâ intai bar e intai ristorants salis disseparadis par chei che no fumin (al somee un mont ledrôs!), ma chest al è stât fat obligatori dome par chei locâi che a àn avonde spazis e salis. Un zirut jenfri cualchi locâl de Carinzie al met daurman in biele mostre cemût che il mût italic di rangjâsi, burint fûr il miôr in cetantis ocasions, al vedi vût bon acet intal Carantan, ancje se lôr lu àn simpri vualmât di brut voli. Juste a dî che in plusôrs ristorants a rionzin il presit, se un al domande di podê mangjâ intune sale là che no si fume. In altris câs, il presit al è simpri chel, ma la sale no je cjalde. La soluzion plui sutile dut câs e je une altre: il locâl pai fumadôrs al sta disot e chel par chei che no fumin al sta disore, biel viert, come un puiûl, che si podedi viodi se chei disot a tegnin ben la cjiche in bocje. E po dopo, se no àn savoltât la fisiche, il fum no vaial simpri par sù? Si domandìn inalore se si trate dome di une mancjance di formazion o ben di intindiments ben precîs.
Cun dut achel alc si môf, e intes ultimis setemanis o vin podût viodi cetantis propuestis a pro di une sensibilizazion su cheste cuistion. Aromai a son ancje tancj ostîrs e gjestôrs di ristorants che a domandin une leç definitive, sapontâts des opinions che a vegnin pandudis di miedis e istituzions sanitariis su dut il teritori. Sul moment si stan cjapant sù lis firmis par fâ un referendum popolâr e rivâ a presentâ un dissen di leç in Parlament. Si pues capî che la strade e je lungje, ma al somee che la racuelte di firmis e stedi lant une vore ben, tant che no si à mai viodût in Austrie. Metipen che par une volte “Bella Italia” – chest al è un lôr sproc -, là che bielzà di cuindis agns o vin une improibizion plene al fum intai locâi, no sedi rivade a dâ il bon esempli!
Barbara Cinausero


text:
HTML
HTML al è l'acronim di HyperText Markup Language, lengaç pal marcament iper-testuâl. Al è un lengaç che al serf a preparâ testis par presentâju intune forme ipertestuâl, il formât standard des pagjinis web.
Storie[cambie | modifiche il codiç]
L'HTML al è stât svilupât atôr ae fin des agns 80 di Tim Berners-Lee al CERN di Gjinevre, e a seguiti de espansion di Internet al è deventât un dai lengaçs plui doprâts tal mont. L'HTML al è di domini public, e la sintasse e je stabilide dal World Wide Web Consortium (W3C). La ultime version rilassade e je la 4.01, dal 24 di Dicembar dal 1999. Al dì di vuê no son in prevision gnovis versions, parcè che l'HTML al à di jessi sostituît dal XHTML e dal XML .
Sintasse[cambie | modifiche il codiç]
Un document HTML al è contignût intun file, che al scugne vê estension .htm o .html. Il file al è componût di elements, che a servissin a dâ informazions su la formatazion dai datis al sgarfadôr. Ogni element al è viert e sierât di un tag; il tag di sierade al è, par uns elements, opzionâl.
Chest al è un esempli di tag HTML:
Contignût
Ducj i tags a son comprindûts jenfri parentesis lincinadis ( ); pai tags di sierade, la sierade e je indicade cuntun strangulin (/) dopo prime dal non dal tag che si intint sierâ. Tal esempli parsore, il comand   al indiche che il test al à di jessi scrit in gruessut. Il risultât al sarà chest:
Contignût
Vuê i documents HTML a incorporin une vore di tecnologjiis, che a ofrissin la possibilitât di zontâ al document ipertestuâl animazions interativis o efiets particolârs. Par chest fin a esistin lengaçs sicu CSS, JavaScript o altris aplicazions multimediâls di animazion vetoriâl o di streaming audio.
Comandis principâi[cambie | modifiche il codiç]
: Al definìs l'inizi dal document HTML, e al indiche al sgarfadôr che dut ce che al seguìis al à di jessi interpretât come codiç HTML.
: Al definìs la testiere dal document HTML, che e conten informazions sul document di no mostrâ al interni de finestre di navigazion. Dentri dal codiç   a si po cjatâ:
: Al definìs il titul de pagjine. Par solit, il titul al comparìs te bare dal titul in somp de finestre
: Al coleghe la pagjine a sfuei di stîls o iconis
: Par colegâ il stîl diretementri dentri de pagjine, doprant sfuei di stîl CSS, JavaScript o altris lengaçs simii.
-
: Al definìs il contignût principâl, o cuarp dal document. Chest al è il toc dal document HTML che si pues viodi tal sgarfadôr; dentri di cheste etichete si podin definî proprietâts comuns a dute la pagjine, come i colôrs di fons e i margjins.
Viôt ancje[cambie | modifiche il codiç]
Leams[cambie | modifiche il codiç]
- (inglês) W3C


text:
La Patrie dal Friûl
La sporte de spese a km zero a ‘La Polse’ di Chiara e Matteo
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […]
Jugn 2022
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […]
Autodeterminazion e dirits pai popui, uniche strade di pâs
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […]
La Universitât Popolâr che si indrece a dutis lis fassis di etât
Si Beate Gfrerer, 54 agns, che bielzà di 25 e je a cjâf de Volkshochschule (Universitât Popolâr) carinziane, e je stade nomenade “Carinziane de Zornade”. O soi stade par cinc agns in Carinzie e propit in cheste scuele o ai insegnât e o ’nt cognòs ben la organizazion. Juste in chel periodi si insaldave il […]
La Slovenie aes elezions par rinovâ la Cjamare di Stât
Vincj partîts e listis a àn presentât candidaturis pes elezions ae Cjamare di Stât, la cjamare basse dal Parlament sloven, inmaneadis par domenie ai 24 di Avrîl. Daûr dai dâts de Comission eletorâl stâtal, la plui part lis à presentadis in dutis vot lis circoscrizions eletorâls de Slovenie.◆ I partîts che bielzà a son te […]
Macroregjons, une oportunitât di racuei
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […]
“Ven vie cun mê”, Alessio Screm nus puarte vie radio ator pal Friûl tra musiche, art e personis
Al si intitule “Ven vie cun mê” il gnûf program radiofonic in lenghe furlane che al larà in onde fint ai 25 di Març su lis frecuencis Radio Rai regjionâl, in streaming e in podcast sul sît sedefvg.rai.it, subite daspò la storiche trasmission “Vuê o fevelin di…”. Si trate di un program ideât e condusût […]
Mai 2022
Mai 2022 – L’EDITORIÂL. La Patrie dal Friûl al Salon dal Libri di Turin / (L)INT AUTONOMISTE. Mai un mâl di gnot / PAGJINE 2 – GNOVIS. Screât il gnûf sît de Patrie / INT DI CJARGNE. I cjarsons tipics di Corinna Gortana / PAGJINE 3 – INTERVISTE. «Friûl, une miniere di complessitât cun mil […]
Aria di FVG al puest di Aria di Festa: il centralisim regjonâl e la sô muse di paron ignorant
Se la manifestazion che di simpri e à caraterizât Sant Denêl e la ativitât des sôs fabrichis di persuts no si clame plui Aria di Festa, ma Aria di FVJ no vin di maraveâsi e nancje avilîsi masse. Anzit, o varessin di jessi contents che ancjemò une volte il centralisim regjonâl al mostre la sô […]
Marie Lissandrine e lis notis improibidis di Scjaraçule Maraçule
Palaçûl, ai 11 di Jugn dal 1624Polonie, la viele massarie dal plevan di Palaçûl, e je acanade e si sente su la piere dongje dal poç. A sint rivâ un sglinghinâ di cjaldîrs vueits. Si volte e e viôt Marie Lissandrine cul buinç. “Bundì, agne Polonie – le salude chê – ancje vô a cjoli […]


text:
✽✽ O sin devant di doi moments impuartants pal futûr dal Friûl, ma ancje de Regjon.
Di une bande, di fat, e va indevant la racuelte di firmis che e varès di puartâ al referendum pe creazion ancje chi di dôs provinciis autonomis, sul model di Trent e Bolzan, intant che di chê altre si intensifiche la campagne di informazion, lis riunions, i progjets operatîfs pe formazion di un sogjet politic in stât di jessi maioritari tes prossimis elezions. O fevelìn dal Pat pe autonomie, sostignût a fuart di un grup di sindics e cu la poie esplicite, ma soredut teoriche, di Sergio Cecotti.
✽✽ Dutis dôs lis agregazions a declarin cun fuarce di colocâsi di fûr dai partîts, des logjichis di diestre e di çampe. Il sindic di Rivignan, Mario Anzil, ment e cûr dai referendums, si apele a ducj i furlans, cence distinzion di colôr e di apartignince politiche: il Pat al fâs de esperience scozese une idee vuide. A somearessin duncje partî di supuescj identics par un obietîf finâl comun. Epûr a esistin al moment pocjis relazions e iniziativis tra i doi. Ciert no esistin nancje contrascj publics, anzit.
Ae presentazion dal nestri gjornâl, che si è tignude a Merêt di Tombe, dutis lis fuarcis in cjamp a jerin presintis, la volontât di no prestâ il flanc a pussibilis operazions di division si è mostrade clare.
✽✽ A son di passâ in ogni câs ancjemò doi gjenars di difidencis. La prime e je leade ae rapresentance partitiche di cualchi esponent firmatari dal referendum: al fâs inriçâ il nâs a tancj la colocazion intal ambit dal centridiestre. Vicevierse, la velade acuse al Pat e je chê di podê rapresentâ in futûr la croçule eletorâl autonomiste pal Pd.
✽✽ La seconde e je plui concrete e razionâl: e rivuarde la tatiche su la cuistion triestine. Cecotti su chest al è stât clâr: atenzion, domandâ vuê la separazion, al vûl dî jessi mancul fuarts intal scuintri cul stât a difese de esistence stesse de Regjon. «Il so gnûf implant istituzionâl – al à sclarît il professôr – al sarà definît une volte salvade e rinfuarçade la autonomie».
Un invît clâr a no confondi tatiche e strategjie.
✽✽ Un altri pont dibatût, e nol podeve jessi in altre maniere, viodude la presince di tancj aministradôrs su la sene, al rivuarde lis Uti. Mi somee che la cuistion no esisti plui dopo il no sec de Serracchiani no dome a cualsisedi cambi di rote, ma nancje a une polse di riflession. Lis declarazions di Torrenti a àn fat il rest.
Lis Uti, par cemût che a son nassudis, par chel che a son programadis, a van refudadis parcè che a son ineficientis e antidemocratichis.
✽✽ La dialetiche duncje si conferme la uniche strade di lâi daûr, fissant, intai fats, la indipendence dai doi progjets dai partîts talians, jentrade necessarie sedi pal referendum sedi pal futûr sucès par un guvier autonomist. ❚
✒ Dree Valcic
Sindic jo mame / “La nestre int no à mai molât. Covente fâ, no lamentâsi, par saltâ fûr dal pantan”Walter Tomada
Alessandro Marangoni: la Aclif e deventarà istituzion di riferiment pai furlans “La Assemblee dai sindics furlans e je une realtât necessarie. E cul timp e deventarà ancjemò di plui un pont di riferiment pe identitât de nestre int”. Al è sigûr di chest Alessandro Marangoni, prin citadin di Dartigne, che al crôt tant inte Aclif […] lei di plui +
(L)Int Autonomiste / Autodeterminazion e dirits pai popui, uniche strade di pâsDree Valcic
✽✽ No podìn sigûr fâ fente che la vuere in Ucraine no dedi une serie di problemis intrigôs ancje aes fuarcis che si riclamin ae autodeterminazion dai popui e al ricognossiment dai dirits des minorancis etnichis. Prin di dut, ce che al è daûr a sucedi al è la ultime dimostrazion che chei problemis no […] lei di plui +
L'editoriâl / Macroregjons, une oportunitât di racueiAlessandro Ambrosino - Graduate Institute, Gjinevre
Lis strategjiis macroregjonâls a son la ultime “invenzion” UE par favorî la cooperazion teritoriâl. Trê di cuatri si incrosin in Friûl Intai ultins agns, la Union Europeane si è sfuarçade in maniere vigorose di vignî dongje di plui ai citadins e – su la fonde di chest cambi di rote – e à ricognossût une […] lei di plui +
Ricorence / Pier Pauli Pasolini om contraditori e segnâl di contradizionPre Toni Beline
Tal centenari de muart di Pier Pauli Pasolini o ripuartìn a tocs la tierce part dal libri scrit di Antoni Beline tal 1993 ‘Trilogjie tormentade’, che e rivuarde propit il poete di Cjasarse I. RISPIETÂ IL MISTERI DAL OMLa sience plui dificile e je la cognossince di se stes. E se al è grivi cognossi […] lei di plui +
Int di Cjargne / La sporte de spese a km zero a ‘La Polse’ di Chiara e MatteoMarta Vezzi
Di cualchi dì al è stât screât un gnûf servizi intal spaç e ristorant di Chiara e Matteo “La Polse di Cougnes” a Zui, indulà che si pues cumò cjatâ e comprâ prodots locâi. “La idee e je nassude pal fat che za nô intal ristorant o doprìn avonde materiis primis dal teritori – e […] lei di plui +
Il numar in edicule / Jugn 2022Dree Venier
Jugn 2022 – L’EDITORIÂL. La multiculturalitât e valorize il grant e il piçul / (L)INT AUTONOMISTE. Il pericul centralist al è tal Dna dai partîts talians / PAGJINE 2 – LA STORIE. Di Udin a Pesariis par promovi la mont e i prodots furlans / INT DI CJARGNE. Aziende Agricule Rovis Sabrina di Davài di […] lei di plui +


text:
In plui des Termis di Darte, a son altris centris termâi inte nestre Regjon che a àn une storie antighe, che la lôr origjin e rimonte ae epoche romane. Nô us segnalìn trê in particolâr. Lis Termis Romanis di Monfalcon, indulà che e ven fûr in maniere naturâl di secui une aghe a 38/39 grâts. Lis Termis Marinis di Grau, ancje sede dal Istitût di Ricercje Talassoterapic e di prevenzion dal invecjament de piel. Lis Termis di Lignan, su la rive dal mâr de Riviere, famosis pe cure des malatiis respiratoriis e reumatichis. No mancjin di ciert lis Spa in Friûl, ven a stâi “salus per aquam”, par furlan “salût midiant de aghe”. Tra lis plui famosis, Tripadvisor a ’nt conte 19, intune schirie di centris benstâ, hotel, agriturisims e vie indenant. Noaltris us indichìn: Il Borgo dello Sport e del Benessere di Sauris, il Wellness Resort Al Castello di Cividât, l’Antico Borgo Torricella di Sant Vît al Tiliment e il Borgo Chiasalp a Muimans. ❚
✒ A.S.
Termis antighis e Spa in Friûl............
In plui des Termis di Darte, a son altris centris termâi inte nestre Regjon che a àn une storie antighe, che la lôr origjin e rimonte ae epoche romane. Nô us segnalìn trê in particolâr. Lis Termis Romanis di Monfalcon, indulà che e ven fûr in maniere naturâl di secui une aghe a 38/39 grâts. Lis Termis Marinis di Grau, ancje sede dal Istitût di Ricercje Talassoterapic e di prevenzion dal invecjament de piel. Lis Termis di Lignan, su la rive dal mâr de Riviere, famosis pe cure des malatiis respiratoriis e reumatichis. No mancjin di ciert lis Spa in Friûl, ven a stâi “salus per aquam”, par furlan “salût midiant de aghe”. Tra lis plui famosis, Tripadvisor a ’nt conte 19, intune schirie di centris benstâ, hotel, agriturisims e vie indenant. Noaltris us indichìn: Il Borgo dello Sport e del Benessere di Sauris, il Wellness Resort Al Castello di Cividât, l’Antico Borgo Torricella di Sant Vît al Tiliment e il Borgo Chiasalp a Muimans. ❚


text:
Furlans de diaspore
Les vôs dai Furlans sparniçâts ator pal mont
Saturday, February 2, 2013
Dopo tant timp
Saturday, September 4, 2010
In tal trafic
Saturday, February 13, 2010
Qualchi foto piardude
Par ducj che come me' no son in Friul, e chei che son in Friul ma che no viodin l'ore che rivedi le primevere un pocjs di fotos furlanis.
Thursday, February 11, 2010
Coca Messicane
Le me' bevande preferide e je' al cafè ( merecan lunc, no espresso grazie ), in mancjance o assum le me dose cuotidiane di cafeine par vie di altris bevandis cafeinadis.
Di solit e je une Coca Cola o alc di simil.Al probleme cu le Coca Cola fin dai agns '80 ale' stat ( chi in Americhe ) che al sucar di cane al e' stat costituît cul HFCS. (High-Fructose Corn syrup) Tradot par furlan "sirop di blave". :-)
Sicome mi viôt come un sommelier di bibitis, par esperience o sai che al savor di une bevande al HFCS e une al sucar di cane e an doi savôr distints. Un poc come le diference tra une bevande "diet" e une no. E son diviersis rasons par evità' al omni-present HFCS e chest sito lis liste ma personalmentri le fas par vie dal savôr.
Fin a cualchi timp indaûr le viodevi come une cause pierdude, dopodut i produtôrs di blave e son une lobby une vore potente, ma in te me buteghe preferide o ai cjatade une casse di Coca Cola cu su scrit "Echo en Mexico" plene di butigliutis di veri come che no les vedevi dai agns '80 . Nie di strani se nol fos co sin in Americhe e che le Coca-Colas in cuestion invecit dal HFCS e son stadis tratadis cul plui tradizionâl sucar di cane. Cirint ator pe ret o ai scuviert che no soi l'unic "tradizionalist" in Americhe e che di agns e je int dongje dal confin Messican e Canadês e smercje coca-cola di contrabant. A chel punt mi ven di domandâmi se o sin dome no' merecans che o vin di sorbisi bevandis zucaradis cul HFCS.
Tuesday, February 9, 2010
O soi ancjemò vîf
O sarai plui braf di cumo' in denant.
Par cui cal ves un cont su Facebook, che mi lassedi un contat in tai coments che lu zonti in te me liste.
Chi sot a segui' qualchi foto de nef-apocalisse che o vin vut in Maryland in te ultime setemane. ( passe miez metro di nef e in qualchi bande un metro ).
Le cassete de pueste dopo jessi stade scavade fur de nef:
Dopo 24 oris di lavôr di pacare le strade e je cussì:
Wednesday, February 18, 2009
Un documentari su le crisi economiche.
Sunday, February 15, 2009
Un pacifist particolâr
Ed Grothus rivât ale conclusion che ancje une sole bombe e jere une in plui, in tai agns '60 si' e dimetût de so posizion di tecnic militâr e al e' deventât un pacifist e ativist politic . Le so buteghe/museo "The Black Hole " in New Mexico ( che restarà viert al public ) e son un dai puescj su le me liste di visità.
Chi sot un filmât su le so buteghe " The black Hole ".


text:
I mieçs di comunicazion di vuê no son chei di îr. O miôr, no son dome chei. Ancje la Patrie dal Friûl e à scomençât tal 1946 cui piçui mieçs di chê volte, ma che a jerin grandons soredut pai ideâi che e palesave. Vuê i mieçs e struments si son rivoluzionâts cu lis tecnologjiis modernis. Ancje il nestri mensîl si è modernizâts doprant internet e ducj i striaments dal dì di vuê. Se Marchi e Marchet si incuintravin zirant in biciclete, vuê il diretôr –Dree Venier – al è a Milan, i colaboradôrs a dan une man stant a cjase, doprant il computer. Ce che nol è gambiât di chê volte al è il spirt, i ideâi, la passion par un Friûl vîf, moderni, gjenuin, che al cjamini cu la proprie muse par costruîsi la proprie storie e il propri avignî cun dignitât e libertât, cence sotanisims.
pre Roman Michelotti
Mieç secul come mil agns; e pûr a fasin part integrant de storie dal Friûl, di chel Friûl no uficiâl, no omologât, no metût in rie, no rassegnât; di chel Friûl che, te sô sotanance croniche, nol à mai mancjât di cualchi vôs profetiche, coragjose, utopistiche, che lu invidave a crevâ la cjadene de sotomission e de rassegnazion e riscjâ, almancul une volte, di scrivi la sô storie «dibessôl». Salacor si è tratât di une vôs che e berlave tal desert, come chê di Isaie, ma siguramentri no mancul grande e biele e significative.
O stoi fevelant di chel «sfuej setemanâl indipendent» che, ai 24 di Fevrâr dal 1946, al è jessût dal numar 10 di borc di Prampar e si clamave «Patrie dal Friûl». A di chei che lu compravin, ur costave 10 francs; a di chei, pôcs, che lu fasevin, ur costave sanc.
Firmis no si ‘nt cjate tal prin numar. No coventavin, dal moment che il sfuei al à une sô unitât interne che si riclame a une persone sole, come simpri in chescj sfueis artesanâls. In realtât lis personis a jerin dôs, Felix Marchi e pre Bepo Marchet, ma a scrivevin come se a fossin stadis une sole, tal sens che a jerin bulos ducj i doi e complementârs: Marchi al intuive cul so voli di acuile e Marchet al meteve jù cul so penâl di artist de peraule.
Nol è il câs di fâ la storie di cheste bandiere gloriose. Storie stentade no par mancjance di virtût dai proponents ma di corispuindince dai letôrs e di chel popul furlan cussì dûr a metisi in viaç su la strade de libertât. Machiavelli al dîs che il princip al à di vê la virtût e la furtune. La virtût o podìn metile nô; la furtune no dipent di nô. Ma chest no nus dispegne di semenâ. Parcè che dovê di ogni om e di ogni gjenerazion al è chel di semenâ. E pensarà la tiere, o la storie, a fâ florî cheste semence cuant che il clip dal soreli al varà rivât a dismovi il teren e a sveâ la plantute indurmidide. Fin che nol rive chel moment no si à floridure, ma la semence e ten dûr instes sot tiere, e soredut la tiere e je fedele e e à plui memorie di nô. Salacor ancje plui sintiment e cussience.
Marchi, cu la sô femine Marie dal Fari e cun cualchi amì fedêl, a àn tignût dûr fintremai al 1966, cuant che i numars a jessivin plui srarîts. Po une polse di agns. Dal 1977, cu la benedizion di Felix e Marie, o ai vude la furtune di cjapâle in man jo, cui miei limits di mieçs e di formazion, intun mont che nol jere plui chel. O ai puartade indenat la mê fadie fintremai dal 1988. Po mi soi scanât ancje jo e la Patrie e je passade in altris mans, di Federico dai Ros prime e di Zuanfrancesc Gubian cumò. Cui colaboradôrs plui o mancul sensibii e gjenerôs, ma che no àn mai mancjât. Dut chest par che no si distudàs un lusorut e no tasès une vôs. Un lusôr e une lûs, chei de autonomie e de lote pe autodeterminazion, che no puedin mancjâ. Pene la fin di un sium e la muart dal popul stes. O intint chel sium che nus da la pussibilitât di tirâ indenant e chê muart spirtuâl siguramentri plui umiliant di chê fisiche. Parcè che un popul cence anime e cence siums al pues dome spietâsi umiliazions e disgraciis.
Un gjornâl al à di vê une sô idee di fonde. Se no al è miôr comprâ un madrac. Al à di vê ancje la inteligjence di calâ cheste idee astrate, prejudiziâl, inte realtât concrete in moviment, in mût di podê sigurâ dôs condizion di fonde: la fedeltât a la idee e la fedeltât al moment storic.
La idee di fonde, sacrosante, insostituibil, de Patrie e je la autonomie. Ma de fin de vuere a cumò, il nestri Friûl, insieme cu la Italie e cul mont, al à fate tante di chê strade e subît tancj di chei gambiaments, che la peraule stesse e à cjapât altris colorazions. La autonomie de fin de vuere, se no fali, e jere une autonomie tal telâr locâl, al massim talian. Un progjet che no leve plui in là des monts. Vuê no si pues fevelâ di autonomie cence cjalâ almancul al contest european, là che par altri il Friûl al torne a cjapâ la sô colocazion naturâl e juste, tal rispiet de storie e de gjeografie.
In plui mi semee che i progjets iniziâi a fossin statics e soredut a nivel di rivendicazion tai confronts di un stât che al à simpri molzût cence dânus nancje un braç di stranc o di fen. Vuê si scuen lâ plui in là de rifusion dai damps e pratindi la pussibilitât concrete di inmaneâ progjets e plans di svilup economic, industriâl, comerciâl plui consonants a la nestre filosofie. Dite diferent, nol baste dome parâsi des rapinis talianis; si à di vê il dirit di fâ une nestre strade, ancje se tal interni des grandis coordenadis statâls.
Di chel che mi ricuardi dai miei contats cun cualchi protagonist de vite dal gjornâl, o ai vude la impression che si batès fuart su la culture, fonde di ogni libertât, ma pôc o cun mancul fuarce su la economie, che e sta cjapant simpri plui impuartance. No si pues vivi dome di pan, ma sigurementri nancje cence pan. Lis rivendicazion federalistichis di chescj ultins timps, justis, a àn un pecjât di fonde: si limitin a la economie, trascurant l’aspiet culturâl. Bisugne rivâ a la armonie tra economie e culture, tra interès matereâl e spirtuâl. I «paris»de nestre autonomie a van completâts cu la economie; i «paris» de gnove autonomie a àn di vê il sintiment di doprâ la cjarie culturâl, ideâl, spirtuâl dai precursôrs de autonomie furlane.
Sigurementri, cuant che a dute gnot, in biciclete, i redatôrs de Patrie a levin a puartâ lis 13.000 copiis par che a rivassin puntuâls in dutis lis borgadis dal Friûl, no varessin mai pensât a la rivoluzion tecnologjiche, informative, mass-mediatiche che e sarès plombade ancje su chest cjanton di mont dismenteât dai oms e cualchi volte ancje di Diu. In chest si pues paragonâju ai pionîrs americans che a vierzevin stradis e feradis tes pradariis inmensis dal gnûf mont. Lis lôr stradis a son stadis superadis de tecnologjie, che e à ribaltât dut di fonde fûr. Ce che no à ribaltât, par furtune, e je stade la lôr fede, la lôr idealitât, la lôr sgrime e voie di gambiament: Si pues fâ la Patrie ancje cul computer o fâle zirâ cul internet. Chestis a son cuistions che a somein grandis ma a son secondariis, come ogni mieç. Il principâl al è che no mueri la gole di autonomie, la lote pe autocussientizazion, la bataie par fâ valê i dirits dopo di vê sodisfat i dovês, la fantasie di dâ simpri gnûfs contignûts a la grande idee di fonde: la libertât, la dignitât, la anime di un popul. E se vuê o sin culì ancjemò a cuistionâ di chestis robis al è in gracie di chê grande idee floride tal cjâf e tal cûr di personis inteligjentis e inemoradis dal lôr popul. La piês robe e sarès chê di tradî chest sium, di distudâ par simpri cheste lûs e fâ tasê dal dut cheste vôs.
pre Antoni Beline
IL FERÂL. Une lûs e une vôs che a durin di mieç secul............
I mieçs di comunicazion di vuê no son chei di îr. O miôr, no son dome chei. Ancje la Patrie dal Friûl e à scomençât tal 1946 cui piçui mieçs di chê volte, ma che a jerin grandons soredut pai ideâi che e palesave. Vuê i mieçs e struments si son rivoluzionâts cu lis tecnologjiis modernis. Ancje il nestri mensîl si è modernizâts doprant internet e ducj i striaments dal dì di vuê. Se Marchi e Marchet si incuintravin zirant in biciclete, vuê il diretôr –Dree Venier – al è a Milan, i colaboradôrs a dan une man stant a cjase, doprant il computer. Ce che nol è gambiât di chê volte al è il spirt, i ideâi, la passion par un Friûl vîf, moderni, gjenuin, che al cjamini cu la proprie muse par costruîsi la proprie storie e il propri avignî cun dignitât e libertât, cence sotanisims.